Summary: Taide on uniikki lahja, mutta sen hankinta voi herättää epävarmuutta. Kysyimme parhaat vinkit onnistua taidelahjan hankinnassa.

Joulun lähestyessä moni pohtii, mitä ostaa lahjaksi.
 Parhaimmillaan lahja on mieluinen ja herättää tunteita. Hyvän lahjan kriteerit täyttyvät usein myös silloin, kun lahja ei tue kertakäyttökulttuuria ja on jotain, mitä saajalla ei vielä ollut. Kenties se on jopa täysin uniikki.
 Juuri sellaista taidekin on, mutta voiko sitä ostaa lahjaksi?
 – Taide on erinomainen joululahja! Sen ostamista ei kannata pelätä. Taidetta on monen hintaista, ja sitä voi myös lainata, sanoo Korutaideyhdistyksen puheenjohtaja  Tarja Tuupanen.
 Taidekeskus Idän tiloissa on vuodessa noin 20 vaihtuvaa näyttelyä. Taidekeskusta ylläpitävät Korutaideyhdistys ja Etelä-Karjalan Taiteilijaseura. Kari Saastamoinen / Yle
 Tuupasen Korutaideyhdistys luotsaa  Taidekeskus Itää  yhdessä Etelä-Karjalan Taiteilijaseuran kanssa Lappeenrannassa. Gallerian yhteydessä sijaitsee myös Kaakon taidelainaamo.
 Taidelainaamossa työn voi vuokrata kotiin väliaikaisesti tai ostaa sen osamaksulla. Osamaksua kutsutaan taidelainaamossa kuukausimaksuksi. Sen aikana teoksen voi halutessaan palauttaa, mutta sen voi myös kuukausimaksujen päätyttyä lunastaa itselleen.
 – Taiteen käyttöikä on hyvin pitkä, sanoo Etelä-Karjalan Taiteilijaseuran puheenjohtaja  Hanna Ryynänen .
 Sekä Hanna Ryynäsen että Tarja Tuupasen mielestä taide on oiva lahjavalinta. Kari Saastamoinen / Yle
 6 vinkkiä taideostoksille
 Jos haluaa pelata varman päälle, voi galleriaan tai taidelainaamoon ostaa lahjakortin. Läheisen makua voi yrittää kartoittaa etukäteen tai tulla valitsemaan teoksen yhdessä. Käytännönläheinen lähestymistapa on miettiä, mistä lahjan saaja pitää. Kuuluuko suosikkien listalle värejä tai vaikkapa kukkia tai eläimiä? Hanki lahja, jossa asiat yhdistyvät. On myös hyvä pohtia, millainen lahjan saaja on. Jos seinät ovat jo valmiiksi täynnä tavaraa, unohda taulu ja valitse koru tai veistos. Kammoatko ostamista? Lainankin voi antaa lahjaksi. Taideteos ei ole aineeton lahja, mutta myös sitä voi antaa ostamatta. Taideteoksen voi vuokrata lahjaksi vaikkapa puolen vuoden ajaksi. Ostopäätöksen voi tehdä tunteella. Teoksen äärellä kannattaa pysähtyä kuuntelemaan, millaisia reaktioita se herättää. Teos voi tuottaa esimerkiksi iloa tai hämmennystä. Se voi myös muistuttaa toisesta ihmisestä. Yllätä lahjan saaja. Taideostoksen ei tarvitse olla aina hyvin perusteltu, vaan se voi olla myös täysi yllätys. Varasuunnitelma. Jos lahjan saaja ei innostu taideteoksesta, voi sen viedä takaisin liikkeeseen. Taidelainaamon idea on se, ettei teosta ole pakko lunastaa itselleen, ja sen voi myös vaihtaa.
  Kaakon taidelainaamon myymälät löytyvät Lappeenrannasta ja Kotkasta. Taidelainaamoita löytyy myös muualta Suomesta. Kaakon taidelainaamoiden työt ovat paikallisten taiteilijaseurojen jäsenten tekemiä. Silva Nieminen / Yle
 Taide on tunneostos
 LAB-ammattikorkeakoulun kuvataideopiskelijoiden joulumyyjäisissä erityisesti koruilla on ollut paljon kysyntää, ja niitä on ostettu lahjaksi.
 – Taiteen ostopäätös syntyy usein sillä, että taide herättää ihmisessä tunteita. Jotkut voivat ajatella taidetta turhakkeena, mutta se on hyödyllistä juuri tunnekokemusten vuoksi, Lappeenrannan kuvataideopiskelijoiden opiskelijajärjestö LaKu ryn puheenjohtaja  Susanna Salminen  pohtii.
 Susanna Salminen toimii kuvataideopiskelijoiden opiskelijayhdistyksen puheenjohtajana Lappeenrannassa. Myyjäiset ovat yksi keskeinen väylä myydä nuorten taiteilijoiden teoksia. Kari Saastamoinen / Yle
 Opiskelijoiden työt ovat usein edullisempia kuin nimekkäämpien tekijöiden. Esimerkiksi myyjäisissä korujen ja teosten hinnat pyörivät kympeistä muutamiin satasiin.
 – Taidelahja on paljon persoonallisempi kuin vaikka elektroniikka, LaKu ry:n hallituksen jäsen  Eveliina Urhonen  sanoo.
 Tämä teos oli myynnissä kuvataideopiskelijoiden joulumyyjäisissä. Teosten hintaan vaikuttavat monet asiat, kuten taiteilijan tunnettavuus ja se, onko teos uniikki vai esimerkiksi osa vedossarjaa. Silva Nieminen / Yle
 Erilaiset myyjäiset ja tapahtumat ovat hyvä väylä tavoittaa nuoria taiteilijoita ja heidän teoksiaan.
 Nykyään moni markkinoi omia töitään myös verkossa. Esimerkiksi Instagram voi toimia hyvänä portfoliona ja myös myyntiväylänä, joka tekee uuden tekijän nimeä tutummaksi suuremmalle yleisölle.
 – Sen kautta tavoittaa suuremman yleisön ja saa enemmän näkyvyyttä. Löytämisreitit tulevat monipuolisemmiksi sosiaalisessa mediassa, kun etsitään esimerkiksi tägeillä, Urhonen sanoo.
 Kuvataideopiskelijodien myyjäisissä erityisesti koruille on ollut kysyntää. Niitä ostetaan paljon lahjaksi. Kari Saastamoinen / Yle
 — On ihanaa, jos teos löytää pysyvän kodin, mutta sen saa myös aina vaihtaa tai palauttaa, Hanna Ryynänen Etelä-Karjalan Taiteilijaseurasta sanoo. Silva Nieminen / Yle
 Lahjoja eri budjeteilla
 Taiteen hinta vaihtelee. Kaakon taidelainaamossa edullisin työ maksaa reilut kymmenen euroa. Kuukausimaksut ovat pääasiassa muutamia kymmeniä euroja. Nimekkään taiteilijan uniikki maalaus on arvokas, mutta esimerkiksi pienen veistoksen tai grafiikanvedoksen voi ostaa edullisemmin.
 – Älykännykän hinnalla saa jo aika mojovan teoksen. Ja taiteen kohdalla sen arvo voi nousta, kun se viedään kaupan ovesta ulos, Korutaideyhdistyksen puheenjohtaja Tarja Tuupanen sanoo.
 — Taiteen ostamisessa ei ole sääntöjä. Kannattaa uskoa omiin silmiin ja kuulostella, millaisia reaktioita teos herättää, Hanna Ryynänen kertoo. Silva Nieminen / Yle
 Aiheesta voi keskustella 21.12. klo 22 asti.

Taide on esimerkki siitä, että hyvän joululahjan voi myös vuokrata  – näillä vinkeillä löydät sopivan teoksen pakettiin


Summary: Helsingin Messukeskuksen koiramessuille kokoontui viikonloppuna 11 000 koiraa ja 20 000 ihmistä. Messut järjestettiin tiukoin turvatoimin. Koirat helpottavat korona-arkea.

Helsinkiläinen  Riikka Hyttinen  oli silminnähden iloinen, kun Helsingin suuret koiramessut toteutuivat viikonloppuna. Hyttinen piti tapahtumaa erityisen kivana juuri korona-aikana. Kavereita oli tullut messuille ympäri Suomen omien koiriensa kanssa.
 – Tämä tuntuu pieneltä hetkeltä paluulta tavallisuuteen. Saa muuta ajateltavaa (kuin korona) ja pääsee rentoutumaan, Hyttinen sanoo.
 Messuilla tiukat turvajärjestelyt
 Hyttisen lisäksi noin 20 000 muutakin koiraharrastajaa kävi viikonlopun aikana Messukeskuksessa. Turvajärjestelyt olivat tiukat koronan takia. Vain koirat pääsivät sisään ilman koronapassia, tosin heiltäkin tarkastettiin koirien rokotepassi, kertoo Kennelliiton hallituksen jäsen  Kimmo Mustonen .
 – Koirilta vaaditaan messuille muut rokotukset, ei koronaa vastaan, Mustonen sanoo.
 Veteraani-Topi tuli Lapualta messuille
 Messuille osallistui myös coton de tulear -rodun edustaja Veteraani-Topi Lapualta emäntänsä  Minna Kiurun  kanssa. Topi tuli junalla Helsinkiin. Rokotukset olivat kunnossa niin koiralla kuin emännällä.
 Kiuru kasvattaa koiria itsekin ja on huomannut koiraharrastuksen lisääntymisen. Puhelin pirisee jatkuvasti, kun ihmiset kyselevät onko myytäviä koiria.
 – Huomaa, että ihmiset haluaa täyttää sitä tyhjää aukkoa, kun on aikaa enemmän, Kiuru kertoo.
 Koiraharrastus kasvussa
 Koiran omistaminen on nyt ehkä suositumpaa kuin koskaan. Viime vuonna Suomeen syntyi enemmän koiria kuin lapsia. Pentuvideot vetävät netissä.
 Kennelliiton hallituksen jäsen Mustonen sanoo, että pandemian takia ihmisillä on ollut enemmän aikaa koirille kuin ennen, kun muun muassa matkustelu on jäänyt vähemmälle. Suosio kertoo koirien tärkeydestä.
 – Vaikka on poikkeusaika, ihmisillä on tarve saada jotain, mikä tuo voimaa elämään. Koirat pitää meidät kiinni elämässä, Mustonen pohtii.
 Mustonen uskoo, että messujen suosio kertoo myös siitä, että ihmiset ovat ymmärtäneet, että poikkeusajasta huolimatta elämän on jatkuttava.
 – Ihmiset tarvitsevat tekemistä. Emme voi jäädä vain kuopaan odottamaan, Mustonen sanoo.
 Lue lisää:
 Ylen Pentulive

Koiramessuille vain koirat pääsivät sisään ilman koronapassia
– Harrastajat iloitsivat viikonloppuna Messukeskuksessa: "Tuntuu pieneltä hetkeltä paluulta tavallisuuteen"


Summary: Ala on ollut sopimuksettomassa tilassa joulukuun alusta.

Teknologiateollisuuden työnantajayhdistyksen ja työntekijöitä edustavan Teollisuusliiton neuvottelut uudesta työehtosopimuksesta keskeytyivät sunnuntaina.
 Asiasta kertoivat Teknologiateollisuuden työnantajien toimitusjohtaja  Jarkko Ruohoniemi  ja Teollisuusliiton puheenjohtaja  Riku Aalto  Twitterissä alkuillasta.
 Osapuolten mukaan sunnuntain neuvotteluissa ei löydetty yhteistä näkemystä palkankorotuksista, eikä uusia neuvotteluaikoja ole sovittu.
 Teknologiateollisuuden työehtosopimus umpeutui marraskuun lopussa.
 Teollisuusliiton, toimihenkilöitä edustavan Ammattiliitto Pron ja ylempien toimihenkilöiden YTN:n joulukuun alussa julistaman ylityökiellon oli määrä päättyä sunnuntain ja maanantain välisenä yönä. Mahdollisista uusista työtaistelutoimista ei ole tehty päätöksiä, Aalto kertoi STT:lle sunnuntaina.
 Lue myös:
 Teollisuusliiton ja Teknologiateollisuuden tes-neuvottelut katkesivat: "Haimme jäsentemme ostovoimaa vahvistavaa palkkaratkaisua"  (30.11.2021)

Teknologiateollisuuden työnantajat ja Teollisuusliitto eivät päässeet sopuun


Summary: Hervantalaiset voivat vuodenvaihteen jälkeen kulkea robottibussilla. Kyseessä on pari kuukautta kestävä kokeilu, jossa testataan muun muassa sitä, kuinka robottibussit pärjäävät Tampereen talviolosuhteissa.

Tampereen Hervannassa pääsee matkustamaan robottibusseilla ratikkapysäkille tammikuun alusta maaliskuun puoleenväliin saakka. Tässä kuussa robottibussit on voinut nähdä jo liikenteessä kulkemassa kolmen ja puolen kilometrin reittiä välillä Insinöörinkatu, Teekkarinkatu, Ahvenisjärventie ja Opiskelijankatu. Tänä aikana niille on tehty esitöitä.
 Vaikka matkustajia robottibussien kyytiin ei vielä ole otettu, Yle pääsi testaamaan robottibussia tiistain pakkasessa. Toyota Proace -merkkinen ajoneuvo kaarsi Insinöörinkadulle, eikä ulkomuodosta erota, että kyseessä on automaatiolla toimiva auto.
 Myöskään suojateitä ylittävät ihmiset eivät asiaa tunnu huomaavan: he nostavat autolle kättä kiitoksena – vaikka pysäyttäjänä ei ollutkaan oikea ihminen.
 Pääasiassa robottibussi kulkee sujuvasti pientä jarrutusnykimistä lukuun ottamatta. Bussi on myös varovainen liikkuja: se tunnistaa, jos risteyksestä on tulossa auto, ja jarruttaa nopeasti. Samoin se toimii jalankulkijoiden kohdalla.
 Kuskin paikalla istuu turvakuskina toimiva Sensible 4:n turvaoperaattori  Andreas Virolainen . Kymmenen minuutin kyydin aikana häntä tarvitaan ainoastaan tietyömaan kohdalla, sillä tällaisia esteitä robottibussi ei vielä osaa kiertää.
 Robottibusseissa on kyse on julkisen liikenteen palvelukokeilusta, jossa kuljetetaan ihmisiä robottibusseilla raitiovaunuille. Robottibusseilla matkustaminen on vielä tässä vaiheessa ilmaista, ja kyytiin pääsee hyppäämään reitin varrella olevilta bussipysäkeiltä.
 – Autojen ohjelmisto on kehitysvaiheessa, mutta kuitenkin siinä vaiheessa, että sitä voidaan testata turvallisesti julkisessa liikenteessä, kertoo autojen ohjelmiston kehittäneen teknologiayritys Sensible 4:n markkinointijohtaja  Timo Paloheimo.
 Turvakuljettaja mukana robottibusseissa – mutta ei kauaa
 Paloheimo kertoo, että tässä kuussa robottibusseihin on tehty tarkka kolmiulotteinen kartta, joka on kaiken ajamisen pohjana. Sen jälkeen niille on luotu ajoreitit eli käskyt, jotka kertovat, mitä reittiä ajoneuvojen tulee seurata.
 Tehtävää riittää kuitenkin yhä ennen kuin matkustajia otetaan kyytiin vuoden vaihteen jälkeen. Vielä määritellään muun muassa ajoneuvojen kiihdytyksiä tietyissä kohdissa. Lisäksi ajoneuvoille opetetaan jarrutuksia sellaisissa paikoissa, joissa nopeuden laskemista olisi hyvä ennakoida.
 – Tällä hetkellä robottibusseilla pystytään ajamaan. Kyyti ei ole kuitenkaan vielä niin sujuvaa, mitä se tulee olemaan silloin, kun matkustajia on kyydissä. Pari viikkoa vielä viilaamme reittiä ja ajamista, Paloheimo kertoo.
 Sensible 4:n turvaoperaattori Andreas Virolainen istui robottibussissa kuskin paikalla tumput suorina. Mutkissa ratti kääntyy itsestään ja mikäli tielle tulee este, jarruttaa auto omatoimisesti. Ohjaamossa on ruutu, josta näkee bussin tekemää havainnointia reitin varrelta: mikäli näyttö näyttää reitille sinistä väriä, ne ovat esteitä, joista bussi ei itse pääse ohi. Valkoiset esteet taas pystytään ohittamaan, mutta vauhtia on silloin hidastettava. Jarkko Vuolle / Yle
 Vielä tässä vaiheessa robottibussien kyydissä on turvakuljettaja, joka hyppää rattiin tilanteen sitä vaatiessa. Mikäli bussin reitille on esimerkiksi pysäköity auto, turvakuljettajat ottavat ohjat.
 – Kyytiin uskaltaa kyllä hypätä. Ohjelmisto on turvallinen, mutta toki tieliikenteessä voi tapahtua yllättäviä asioita. Näissä tapauksissa turvakuljettaja vastaa loppukädessä turvallisuudesta, Paloheimo rohkaisee.
 Tavoitteena kuitenkin on, että turvakuljettajista päästäisiin pian eroon. Paloheimo arvioi, että kun robottibussit tulevat kaupallisesti saataville noin vuoden tai puolentoista vuoden päästä, kuljettajia ei enää tarvita. Siitä huolimatta automaattibussit eivät tule jäämään täysin oman onnensa nojaan.
 – Ajoneuvoja tullaan valvomaan etäyhteyden avulla. Jos ongelmia tulee, etävalvojaa voidaan pyytää apuun. Jos esimerkiksi ajoradalla pitää kiertää pysäköity auto, etäohjaaja tekee päätöksen kiertämisestä – ei ajoneuvo itse, Paloheimo selittää.
 Mikäli robottibussilla haluaa matkustaa, sen kyytiin pääsee hyppäämään Insinöörinkadun, Teekkarinkadun, Ahvenisjärventien ja Opiskelijankadun varrella sijaitsevilta bussipysäkeiltä. Bussit liikennöivät Hervannassa 3.1.–18.3. Asiakkaille palvelu on vielä toistaiseksi maksuton.  Jarkko Vuolle / Yle
 Kilpailuetuna sääolosuhteet
 Tampereen robottibussikokeilu on osa EU-rahoitteista SHOW-hanketta. Vastaavia kokeiluja tehdään kolmessatoissa Euroopan maassa, ja Suomi on yksi näistä kokeilualueista. Hankkeessa kansainvälisenä koordinaattorina työskentelevä  Pekka Eloranta  kertoo, että Suomi on kokeiluissa etujoukoissa, sillä pääsääntöisesti kokeilut alkavat vasta vuoden 2022 aikana. Hänen mukaansa Suomen erikoisuus piilee siinä, että täällä ajamista voidaan testata talvikeleissä.
 – Aina ei voi ajaa Californian auringossa. Täällä on pakkasta, jäätä ja lunta. Siksi on tärkeää, että kokeilu käynnistyy talviaikaan, Eloranta tuumii.
 Paloheimon mukaan robottibussien ohjelmisto on jo sillä mallilla, että sillä pitäisi pystyä ajamaan myös Tampereen talviolosuhteissa.
 – Meillä on ollut toinen projekti käynnissä Norjassa vuoden alusta saakka ja siellä tuli keväällä yhtenä päivänä neljäkymmentä senttiä lunta. Ohjelmisto pystyi ajamaan oikein hyvin niin kauan, kunnes ajoneuvosta loppui kitka. Ihmiskuljettajakaan ei enää siinä vaiheessa olisi voinut ajaa, Paloheimo kertoo.
 Robottibussit tunnistaa violeteista yksityiskohdista ja kyljessä lukevasta driverless-tekstistä.  Jarkko Vuolle / Yle
 Vaikka Tampereen kaupungin projektipäällikkö  Mika Kulmala  on luottavainen sen suhteen, että robottibussit selviävät Tampereen sääolosuhteissa, veikkaa hän, että joitain haasteita saattaa tulla eteen.
 – Onhan se selvää, kun haetaan mahdollisimman vaikeita olosuhteita. Jos ajoneuvo ei selviä talviolosuhteista, me opitaan, mitä pitää tehdä ja kehitetään sitä seuraaviin versioihin. Se kuuluu asiaan, Kulmala summaa.
 Kulmala uskoo, että robottibusseista tulee vielä jossain vaiheessa pysyvä osa Tampereen joukkoliikennettä. Tarkkaa aikaa tälle hän ei kuitenkaan osaa sanoa.
 – Silloin, kun palvelu on parempaa robottibusseilla samalla hinnalla tai halvemmalla, kun miten sitä nyt hoidetaan, tämä voi tulla osaksi joukkoliikennettä.
 Voit keskustella uutisesta 22.12. klo 23 asti.

Robottibussi ei hyytynyt Hervannassa 14 asteen pakkasessa – matkustajat pääsevät koejakson jälkeen kyytiin tammikuussa


Summary: Oikeusministeriön vaalitietojärjestelmän uudistus muuttaa lähivuosina ehdokasilmoitukset sähköiseksi. Äänestysnumero piirretään jatkossakin kynällä lappuun, sillä sähköinen äänestäminen ei sisälly uudistukseen.

Tammikuun aluevaalien ehdokaslistat on tälläkin kertaa koottu maakunnissa käsi- ja jalkatyönä.
 Puolueet ja valitsijayhdistykset ovat kiikuttaneet aluevaalilautakuntiin mittavat pinot ehdokashakemuspapereita allekirjoituksineen.
 Vaalityötä tekevän kenttäväen yhä hartaampana toiveena on saada käyttöön sähköinen järjestelmä, joka helpottaisi ehdokaslistojen kokoamista.
 Keski-Suomen vihreiden toiminnanjohtaja  Veikko Ahola  arvelee puhuvansa monen kollegan puolesta, kun hän kertoo, että ehdokashankinta on nykymuodossaan työlästä.
 – Pitää täyttää ne paperit ja sitten kirjata ja koota tiedot listaksi, printata ja viedä se lista lautakuntaan, joka käsittääkseni vielä kirjoittaa sen uudestaan.
 Ahola uskoo, että työ kävisi kaikissa vaiheissa nopeammin, jos vaalibyrokratia hoituisi sähköisen tunnistautumisen ja sähköisen lomakkeen kautta - ja rahaakin ehkä säästyisi.
 Sähköinen järjestelmä ei kelvannut puolueille 15 vuotta sitten
 Oikeusministeriön vaalijohtaja  Arto Jääskeläinen  on samaa mieltä siitä, että sähköistämisellä saataisiin tiettyjä prosesseja helpommaksi ja nopeammaksi.
 Jääskeläinen muistuttaa, että ministeriö tarjosi puolueille sähköistä järjestelmää jo viitisentoista vuotta sitten.
 – Tätä järjestelmää ei sitten käytetty eli tämä ei silloin vielä ottanut tulta puolueissa, ja se on pantu telakalle jo useita vaaleja sitten.
 Aika on kuitenkin tehnyt tehtävänsä, ja oikeusministeriö aikoo sähköistää ehdokasmenettelyn tekeillä olevan vaalitietojärjestelmän uudistuksen yhteydessä.
 Työ on vasta alkamassa, ja sähköinen ehdokashakemus tulee käyttöön aikaisintaan 2020-luvun puolivälin jälkeen järjestettävissä vaaleissa, Arto Jääskeläinen arvioi.
 – Lähivaaleissa nämä ehdokashakemukset tehdään vielä paperilla.
 Mahdollisuutta sähköiseen äänestämiseen suomalaiset saavat sen sijaan odottaa vielä pitkään, sillä tällaista uudistusta ei Jääskeläisen mukaan edes valmistella.
 Oikeusministeriö perustelee ratkaisua neljän vuoden takaisella selvityksellä. Vuonna 2017 tehty selvitys päätyi yksimielisesti siihen, että  sähköisen äänestämisen riskit ovat mahdollisia hyötyjä suuremma t.
 – Siksi siihen ei kannata mennä, eli sitä ei valmistella lainkaan, Arto Jääskeläinen toteaa.
 Haluaisitko sinä äänestää sähköisesti? Voit keskustella aiheesta 22.12. klo 23.00 saakka.

Paperiset ehdokaslistat jäävät vaalityössä historiaan  – "Sähköistä äänestämistä ei edes suunnitella", sanoo oikeusministeriön vaalijohtaja


Summary: Venäjän presidentti Vladimir Putin vaatii, ettei sotilasliitto Nato saa laajentua entisiin neuvostotasavaltoihin. Hän peräänkuuluttaa tästä Yhdysvalloilta ja Natolta pitkäkestoisia ja sitovia takuita.

Presidentti  Vladimir Putin  tapasi tänään Venäjän asevoimien ja puolustushallinnon johtoa.
 Tapaamisessa Putin toisti  jo aiemmin Yhdysvalloille ja sotilasliitto Natolle esittämänsä  vaatimukset turvatakuista.
 Käytännössä Venäjä vaatii, että Nato ei saisi laajentua entisiin neuvostotasavaltoihin ja että Nato vähentää aseellista läsnäoloaan Keski- ja Itä-Euroopassa.
 Putin syytti Yhdysvaltoja ja Nato-maita jännitteiden lisäämisestä Venäjän lähialueilla. Hän sanoi Venäjän olevan valmis sotilaallisteknillisiin toimiin vastauksena länsimaiden "aggressiiviselle linjalle" Ukrainassa.
 Venäjä on viime viikkoina keskittänyt  suuren määrän sotilaallista voimaa Ukrainan lähialueille, mikä on saanut Yhdysvallat ja Euroopan unionin huolestumaan.
 Naton Stoltenberg: Olemme valmiita neuvottelemaan
 Naton pääsihteeri  Jens Stoltenberg  vastasi Putinin puheisiin sanomalla, että sotilasliitto on aina valmis neuvottelemaan diplomaattista ratkaisua kiistaan.
 Stoltenbergin mukaan vuoropuhelun Venäjän kanssa on kuitenkin kunnioitettava niitä perusperiaatteita, joiden varaan Euroopan turvallisuus rakentuu.
 Stoltenbergin mukaan tämä tarkoittaa sitä, että Naton jäsenmailla tulee jatkossakin olla oikeus puolustaa itseään ja toisiaan.
 – Aion kutsua heti alkuvuodesta koolle Naton ja Venäjän välisen neuvoston, Stoltenberg lisäsi.
 Satelliittikuvaa Venäjän Jelnjasta, reilun parin sadan kilometrin päässä Ukrainan rajasta. Kuvassa näkyy suuri määrä Venäjän armeijan maajoukkoja.  Maxar Technologies / AFP
 Stoltenberg sanoi, että Venäjän kanssa käytävissä neuvotteluissa täytyy olla mukana myös Naton kumppanimaat Euroopassa, mukaan lukien Ukraina.
 Stoltenbergin mukaan kaikilla Euroopan mailla, myös Ukrainalla, on oikeus valita itse turvallisuuspoliittinen polkunsa.
 Myös Yhdysvallat ilmoitti tänään, että sen ja Venäjän väliset kahdenväliset neuvottelut jatkuvat heti vuoden alussa.
 Venäjä vaatii laillisesti sitovia turvatakuita
 Putin sanoi sotilasjohdon tapaamisen yhteydessä, että Ukrainan aseistamisen on loputtava.
 Jos Ukrainaan sijoitetaan Yhdysvaltain ja Naton ohjusjärjestelmiä, Putinin mukaan ohjuksilla kestää vain muutama minuutti lentää Moskovaan.
 – Tämä on kaikkein vakavin uhka turvallisuudellemme, Putin totesi.
 Tästä syystä Venäjä vaatii Putinin mukaan länneltä "laillisesti sitovia ja pitkäkestoisia takeita" siitä, ettei Nato laajenee Ukrainaan.
 Presidentti Vladimir Putin puhui maan puolustusministeriön johdolle Moskovassa 21. joulukuuta. Mikhail Tereshchenko / ITAR-Tass / AOP
 Putin kuitenkin lisäsi, ettei luottaisi takuisiin, vaikka sellaiset saisikin.
 – Kaikki tietävät, että edes sitoviin turvatakuisiin ei voi luottaa, sillä Yhdysvallat rikkoo helposti sellaisia sopimuksia, joista se ei pidä. Helposti, Putin sanoi.
 Hänen mukaansa Yhdysvaltoihin ja Natoon ei voi luottaa myöskään siksi, että ne lupasivat Putinin mukaan 1980-luvulla Venäjälle, ettei Nato laajene itään. Tämän jälkeen Nato laajeni kuitenkin itään viisi kertaa, Putin sanoi.
 Lisää aiheesta:
 Yhdysvallat torjui pikaisesti Venäjän yrityksen neuvotella turvallisuustakuista ilman liittolaisia
 Ulkoministeri Pekka Haavisto: "Ukraina pelkää turvallisuutensa puolesta"
 Kiristynyt tilanne Ukrainan rajalla huolettaa siviilejä – "Tavalliset ihmiset haluavat rauhaa", sanoo Itä-Ukrainassa asuva Tatjana
 Naton ulkoministerit Venäjälle: Voimankäytöllä Ukrainaa vastaan olisi kova hinta
 Putin ilmoitti taas, ettei pidä Naton laajentumissuunnitelmista – tässä viisi asiaa sotilasliitosta ja sen tulevaisuudesta

Putin uhkasi sotilaallisteknisillä toimilla, jos länsimaiden "aggressiiivinen linja" Ukrainassa jatkuu


Summary: Lapin kentille saapuu joulun aikaan noin 150 koneellista matkailijoita, joiden palvelua muutos vaikeuttaisi merkittävästi. "En kertakaikkiaan voi ymmärtää, miksi hyvästä käytännöstä nyt luovuttaisiin", sanoo Hullu Poro Oy:n varatoimitusjohtaja Annukka Paksuniemi.

Hallitus  kokoontuu tiistaina iltapäivällä  päättämään, keskeyttääkö se koronapassin käytön tilapäisesti. Terveyden- ja hyvinvoinnin laitos on suositellut koronapassin hyllyttämistä mahdollisimman pian erityisesti korkean tartuntariskin tapahtumissa.
 Tällaisia ovat esimerkiksi yökerhot, baarit ja pubit, sisätiloissa järjestettävät konsertit ja urheilutapahtumat.
 Käytännössä tämä tarkoittaisi sitä, että voimassa olevia rajoituksia olisi noudatettava eikä niitä voisi kiertää koronapassilla. Leviämisalueilla ravintoloiden olisi suljettava ovensa kello 18 ja lopetettava anniskelu tuntia aiemmin.
 Ravintolarajoitukset astuisivat voimaan joulun jälkeen, ja ne olisivat voimassa kolme viikkoa. Enintään 20 hengen kokoontumisrajoitus on Lapissa voimassa Kittilässä, Inarissa, Kolarissa, Rovaniemellä, Kemissä, Keminmaassa, Ylitorniolla ja Torniossa.
 Hullu Poro Oy:llä on Kittilän Levillä 15 ravintolaa. Juuri nyt tunturissa on todella paljon sekä kotimaisia että ulkomaalaisia asiakkaita.
 Yhtiön varatoimitusjohtaja ja henkilöstöjohtaja  Annukka Paksuniemen  mielestä koronapassista luopumisella laitettaisiin asiakkaat, yritykset ja työntekijät erittäin inhottavaan ja hankalaan tilanteeseen.
 – Se olisi ihan katstrofi, en kertakaikkiaan voi ymmärtää, miksi hyvästä käytännöstä nyt luovuttaisiin. Asiakkaat ovat suhtautuneet passikäytäntöön tosi hyvin ja kaikki on toiminut hienosti.
 "Ihan järkyttävä ajatus"
 On selvää, että koronapassista luopuminen lopettaisi bilettämisen yökerhoissa, mutta se myös lopettaisi alkoholitarjoilun ruokaravintoloissa kello 17 jälkeen.
 Annukka Paksuniemi kertoo, että asiakkaat, jotka esimerkiksi ovat ostaneet puolihoidon, tulevat ruokailemaan kello 18 jälkeen. He istuvat omissa seurueissaan, noudattavat turvavälejä ja muita suosituksia, kuten henkilökuntakin. Paksuniemi kysyy myös, miten anniskelun kieltäminen ruokailemaan tulevilta matkailijoilta helpottaa koronatilannetta.
 – Toivon todellakin, ettei nyt pilata tätä ja päättäjät miettisivät, mikä on vaihtoehto ravintoloilla, jos passista luovutaan. Ihan järkyttävä ajatus. Se ei saa olla vaihtoehto.
 Yökerhoissa päätös tarkoittaisi Paksuniemen mukaan ilman muuta lomauttamisia, mikä olisi todella iso pettymys. Varsinkin, kun henkilökunnan saaminen sesonkitöihin on ollut pandemian takia muutenkin vaikeaa.
 – Olemme tehneet tosi ison työn, jotta saisimme töihin pätevää henkilökuntaa. Jos tällainen takapakki nyt tulee, jokainen voi kuvitella kuinka vaikeaa työntekijöiden löytäminen on jatkossa.
 Juttu jatkuu kuvan jälkeen
 Matkailuelinkeinon vaikeuttaminen keskellä kiivainta joulusesonkia tuntuu Markku Inkilän mukaan kovalta päätökseltä, mutta pahinta olisi kuitenkin, jos matkailijoiden tulo estyisi kokonaan. Kirsti Länsman / Yle
 "Koitettais pitää rattaat pyörimässä"
 Inarin Saariselällä Northern Lights Village -matkailuyritystä pyörittävää yrittäjä  Markku Inkilää  koronapassin hyllyttäminen ei ilhaduta, mutta hän kertoo miettineensä jo varasuunnitelmaa.
 – Kun alkoholista kerran on kysymys, niin silloin me suljemme baarin emmekä myy alkoholia. Turistit voisivat kuitenkin tulla syömään. Jos tällainen mahdollisuus on, näin toimitaan.
 Matkailuelinkeinon vaikeuttaminen keskellä kiivainta joulusesonkia tuntuu Inkilän mukaan kovalta päätökseltä, mutta pahinta olisi kuitenkin, jos matkailijoiden tulo estyisi kokonaan.
 – Jos lyödään rajat kiinni, silloin pistetään pillit pussiin, lomautetaan porukka ja tehdään hirveät tappiot jälleen, Inkilä toteaa.
 Inkilän yritys Inarissa kirjasi viime vuonna 1,36 miljoonan euron tappion ja kovat myyntimenetykset. Tänä vuonna on lyöty joulukuun myyntiennätys.
 – Onhan siinä aikamoinen ero. Nyt eletään sen mukaan, että saataisiin näillä turvallisuustoimilla, rokotustodistuksilla ja negatiivisilla testeillä pitää paikat auki. Koitettais pitää rattaat pyörimässä, niin olisi kaikilla mukavampi olla, Inkilä sanoo.
 Lue myös:
 Infektioylilääkäri Broas: Myös EU- ja Schengen-maista Suomeen matkustavilta tulisi vaatia ennakkoon otettua koronatestiä
 Lappiin tulevilta briteiltä vaaditaan kotimaassa tehty testi – STM päätti viime tingassa kelpuuttaa myös kotitestit tietyin ehdoin

Koronapassin hyllyttäminen osuisi Lapissa keskelle kiivainta joulusesonkia – "Se ei saa olla vaihtoehto"


Summary: Ritaluoma sai syytteen Sunny Car Centeriin liittyen kahdesta törkeästä petoksesta, törkeästä velallisen epärehellisyydestä ja törkeästä kirjanpitorikoksesta.

Liikemies  Markku Ritaluoman  ajatuksena oli rakentaa Euroopan suurin autokaupan keskus Hämeenlinnaan. Ajatus osoittautui varsin pian mahdottomaksi ja Sunny Car Center asetettiin konkurssiin vuonna 2015 vain viiden toimintavuoden jälkeen.
 Nyt, yli 11 vuotta yhtiön perustamisen jälkeen, Ritaluoman toiminta autokauppayhtiössä tuo hänelle vakavat rikossyytteet.
 Itä-Suomen syyttäjäalueen aluesyyttäjät  Vilhelm Nordström  ja  Veera Lamberg  syyttävät Ritaluomaa kahdesta törkeästä petoksesta, törkeästä kirjapitorikoksesta ja törkeästä velallisen epärehellisyydestä. Kaikissa näissä syytteissä tuomio on neljästä kuukaudesta neljän vuoteen vankeutta.
 Lisäksi Ritaluoma sai syytteet kahdesta törkeästä veropetoksesta, jotka eivät liity hänen toimintaansa Sunny Car Centerissä.
 Sunny Car Centerin pääomistaja Markku Ritaluoma osallistui siviilioikeudenkäynteihin ulkomailta videoyhteyden välityksellä marraskuussa 2020. Antti Ruonaniemi / Yle
 Sunny Car Centerin vaiheista voit lukea  tästä jutusta . Kaikki vanhat uutiset löydät  täältä .
 Aluesyyttäjät Vilhelm Nordström ja Veera Lambergtekivät syyttämättäjättämispäätöksen toisen Sunny Car Centerin hallituksen jäsenen  Iisakki Kiemungin  kohdalla.
 Nordström katsoo perusteluissaan, että Kiemungin menettely hallituksen jäsenenä osoittaa kylläkin huolimattomuutta, mutta ei sellaista tahallisuutta, jonka vuoksi häntä voitaisiin syyttää epäiltyjen rikosten törkeistä muodoista. Mahdollisen tuottamuksellisen kirjanpitorikoksen syyteoikeus on vanhentunut.
 Sunny Car Center on työllistänyt oikeuksia jo vuosia
 Sunny Car Centerin taru yhtiönä loppui syyskuussa 2015, mutta eri oikeusasteet ovat saaneet painia vuosia yhtiön jälkiselvittelyissä.
 Yhtiön konkurssipesä teki Sunny Car Centeristä kaikkiaan viisi kannetta, joista tärkeimmät koskivat Sunny Car Centerin pääomistajaa Markku Ritaluomaa ja toista hallituksen jäsentä, hämeenlinnalaista poliitikkoa Iisakki Kiemunkia.
 Konkurssipesä vaati miljoonien eurojen vahingonkorvauksia Ritaluomalta ja Kiemungilta. Kanteista seurasi joukko siviilioikeudenkäyntejä eri oikeusasteissa.
 Oikeudenkäyntien tuloksena Ritaluomalle langetettiin maksettavaksi yhteensä yli seitsemän miljoonaa euroa. Iisakki Kiemungin kontolle oikeusistuimet sovittelivat yhteensä noin 200 000 euroa.
 Siiviilikanteista yksi odottaa edelleen päätöstä Turun hovioikeudesta, muut ovat saaneet jo lainvoiman.
 Sunny Car Centerin pääomistajaa Markku Ritaluomaa koskevat rikosoikeudenkäynnit alkavat todennäköisesti aikaisintaan ensi syksynä.

Miljoonakorvauksiin tuomittu Synny Car Center -mies voi joutua vuosiksi vankilaan: Markku Ritaluomaa syytetään törkeistä talousrikoksista


Summary: Mikäli Etelä-Suomen aluehallintovirasto vahvistaa pääkaupunkiseudun koronakoordinaatioryhmän päätökset, ne tulevat voimaan todennäköisesti 28. joulukuuta ja olisivat voimassa 11. tammikuuta saakka.

Helsingin ja Uudenmaan sairaanhoitopiiri (HUS)

Pääkaupunkiseudun koronakoordinaatioryhmä päätti tänään, että pääkaupunkiseudulla otetaan käyttöön tartuntatautilain pykälä 58 G.
 Jos Etelä-Suomen aluehallintovirasto vahvistaa päätökset, ne tulevat voimaan todennäköisesti 28. joulukuuta.
 Uuden päätöksen mukaan koronapassi otetaan alueella pois käytöstä. Helsingin, Espoon ja Vantaan uimahallit, harrastetilat ja urheilutilat suljetaan.
 Koronakoordinaatioryhmä päätti, että alle 18-vuotiaat rajataan uusien rajoitusten ulkopuolelle. Näin ollen koulut pysyvät auki normaalisti. Joululomia ei pidennetä normaalista.
 Rajoitukset jatkuisivat 11. tammikuuta saakka
 Pykälä voi olla voimassa kaksi viikkoa kerrallaan, joten jos ne tulevat voimaan 28. joulukuuta, ovat ne voimassa 11. tammikuuta saakka. Koordinaatioryhmä pohtii vuodenvaihteen aikana, mikäli rajoituksia pitää jatkaa.
 Lisäksi nyt voimassa olevia koronarajoituksia jatketaan tammikuulle saakka.
 Päätökset koskevat Helsinkiä, Espoota ja Vantaata. Yksityisen elinkeinoelämän rajoittaminen on aluehallintoviraston vastuulla. Hallitus vastaa laajemmista toimenpiteistä, kuten ravintoloiden aukioloaikojen rajoittamisesta.
 Koronakoordinaatioryhmä on lähettänyt sekä aville että hallitukselle toiveen, että kaikkia näitä osa-alueita rajoitetaan lisää.
 Uutinen päivittyy.
 Voit keskustella aiheesta keskiiviikkoon 22.12.2021 kello 23 saakka.
 Lue myös:
 Omikrontartuntoja on todennäköisesti useita satoja ympäri Suomea – tämä muunnoksesta tiedetään nyt
 STM:n Pohjola: Hätäjarrusta vetäminen on nyt ehkä tarpeellista – kokonaissulkutilaa ei kuitenkaan ole tulossa
 Koronarokotteiden avulla saatettiin välttää lähes 1 500 suomalaisen kuolema

Koronanyrkki esittää uusia rajoituksia pääkaupunkiseudulle: koronapassista luovutaan, uimahallit, harraste- ja urheilutilat kiinni


Summary: Latviasta Suomeen salakuljetettua marihuanaa jäi viranomaisten haaviin yli kahden miljoonan euron edestä. Uudellamaalla huumeiden jakelua tehnyt rikollisryhmä kutsui itseään nimellä Mantaqa.

Helsingin käräjäoikeus antoi tänään tuomion niin sanottuun Mantaqa-jengiin liittyvästä huumausainerikos- ja rahanpesuvyyhdistä. Kovimmat tuomiot annettiin miehille, joita on pidetty Mantaqan johtohamoina. Heistä kolme on Espoossa asuneita veljeksiä.
 29-vuotias  Jafar al-Maseudi  tuomittiin 11 vuoden vankeusrangaistukseen seitsemästä törkeästä huumausainerikoksesta ja ampuma-aserikoksesta.
 28-vuotias  Ahmad al-Maseudi  tuomittiin yhdeksän vuoden vankeusrangaistukseen kolmesta törkeästä huumausainerikoksesta ja törkeästä rahanpesusta.
 26-vuotias  Husein al-Maseudi  tuomittiin yhdeksän vuoden ja kahdeksan kuukauden vankeuteen kolmesta törkeästä huumausainerikoksesta, törkeästä rahanpesusta, virkamiehen väkivaltaisesta vastustamisesta ja ryöstön yrityksestä.
 Lisäksi veljesten kanssa tiiviissä yhteistyössä ollut 24-vuotias  Jesse Robert Shipley  sai seitsemän vuoden vankeustuomion kahdesta törkeästä huumausainerikoksesta.
 Myös Latvian kautta huumeet maahan tuoneet miehet saivat pitkiä vankeutuomioita törkeistä huumausainerikoksista. 44-vuotias  Edgars Berzins  tuomittiin kahdeksan vuoden vankeusrangaistukseen kolmesta törkeästä huumausainerikoksesta.
 Saman ikäinen  Märis Citskovskis  sai vastaavan tuomion samoista rikoksista. 51-vuotias  Aivars Donskis  tuomittiin yhdestä törkeästä huumausainerikoksesta viideksi vuodeksi vankeuteen.
 Rikoksissa oli mukana myös muita henkilöitä eri rooleissa. Huumausainerikoksista annettiin useita alle viiden vuoden vankeustuomioita.
 Osa tuomituista oli osallistunut huumerahojen pesuun yritystoiminnan avulla. Rahanpesusta annettiin useita alle vuoden mittaisia ehdollisia tuomioita tai sakkorangaistuksia.
 Oikeus ottaa kantaa Mantaqan järjestäytyneisyyteen ensi vuonna
 Tapaus liittyy koordinoituun huumeiden salakuljetukseen Latviasta Suomeen. Yhteensä 15 henkilöä oli epäiltynä rikostutkinnan aikana.
 Keskusrikospoliisin mukaan taustalla on uudentyyppinen järjestäytynyt rikollisryhmä, joka on käyttänyt itsestään nimeä Mantaqa. Ryhmä on koordinoinut maahantuontia sekä vastaanottanut ja levittänyt huumausaineita Suomessa.
 Oikeus ei ottanut tuomiossa kantaa ryhmän järjestäytyneisyyteen. Sitä arvioidaan Mantaqaa koskevan toisen huumausainerikosjutun tuomion yhteydessä ensi vuonna. Tuomitut kiistävät, että ryhmä olisi järjestäytynyttä rikollisuutta. Heidän mukaansa kyseessä on kaveriporukka.
 Huumausainerikosten epäillään tapahtuneen joulukuun 2019 ja joulukuun 2020 välillä.
 Rikollisryhmä kutsui itseään nimellä Mantaqa. Poliisi
 Kannabista takavarikoitiin yli kahden miljoonan euron edestä
 Poliisin tiedotteen mukaan  esitutkinnan isoin takavarikko tapahtui viime joulukuussa Uudellamaalla, kun Suomen tulli takavarikoi noin 110 kilon marihuanaerän ennen sen päätymistä epäillyille. Huumeiden katukauppa-arvo olisi ollut noin kaksi miljoonaa euroa.
 Viime joulukuun takavarikon lisäksi esitutkinnassa takavarikoitiin 70 000 euroa käteistä rahaa ja kaksi ampuma-asetta. Lisäksi kahdesta kannabiksen kasvattamista varten vuokratusta omakotitalosta takavarikoitiin yli sata kannabiskasvia.
 Yksittäisten salakuljetuserien suuruudet ovat vaihdelleet noin viidestä kilosta joulukuussa 2020 takavarikoituun noin 110 kiloon. Huumeet tuotiin Suomeen kaupallisen liikenteen mukana.
 Esitutkinnassa takavarikoitiin 110 kiloa kannabista viime joulukuussa. Poliisi
 Esitutkinnassa epäiltiin, että huumerahojen alkuperää on peitelty epäiltyjen ylläpitämällä autokorjaamotoiminnalla. Lisäksi epäillyt ovat ostaneet autoja, veneitä, vesiskootterin ja luksusmerkkituotteita. Esitutkinnassa vakuustakavarikkoon asetettiin omaisuutta noin 150 000 euron arvosta.
 Poliisi kiinnitti huomiota jo aiemmin
 Poliisin mukaan esitutkinnassa on ollut yhteensä 15 epäiltyä. Heistä 12 on ollut latvialaisia, joista kuusi on jo tuomittu eri mittaisiin vankeusrangaistuksiin Helsingin käräjäoikeudessa. Kuusi heistä on edelleen tutkintavankeudessa.
 Rikollisryhmän epäillään rekrytoineen huumausainerikosten tekemiseen henkilöitä, joiden tehtävänä oli muun muassa vastaanottaa ja maksaa Latviasta tuodut huumausaineet ja levittää niitä Suomessa.
 Mantaqa-ryhmän arvioidaan vastaanottaneen yhteensä noin 185 kiloa kannabista.
 Poliisi takavarikoi myös noin 17 000 euroa käteistä ja kaksi ampuma-asetta. Poliisi
 Poliisi kiinnitti Espoon ja pääkaupunkiseudun alueella toimivaan ryhmittymään huomiota jo aiemmin muun muassa sen jäsenten väkivaltaisuuden ja viranomaisvastaisuuden takia.
 – Tiesimme jäsenten muun muassa harjoittaneen laitonta velanperintää, syyllistyneen virkamiesten väkivaltaiseen vastustamiseen ja ampuma-aserikoksiin, sanoi tutkinnanjohtaja, rikoskomisario  Kimmo Sainio  keskusrikospoliisin tiedotteessa.
 KRP tutki tapausta yhdessä Tullin ja Helsingin ja Länsi-Uudenmaan poliisilaitosten kanssa.
 Lue myös:
 Mantaqa-jengi mukana suuressa huumekauppavyyhdissä: Suomeen tuotiin huumeita yli kuuden miljoonan arvosta, epäilee poliisi
 Mantaqa-jengi taas käräjillä – vyyhdissä mukana lakimies, jonka syytetään vuotaneen tietoja ja vieneen Ruotsiin 80 000 euroa huumerahaa
 Tällainen on uusi järjestäytyneeksi rikollisryhmäksi epäilty Mantaqa: rahanpesua, huumekauppaa, viranomaisten röyhkeää uhkailua
 KRP epäilee: Latviasta tuli Suomeen yli 200 kiloa marihuanaa
 Näin sai alkunsa Tukholman pahin jengisota – toimittaja selvitti verisen konfliktin taustat ja toteaa Suomen kehityksessä näkyvän varoitusmerkkejä

Uuden Mantaqa-jengin päätekijöille tuntuvat vankeustuomiot –  parikymppiset miehet pyörittivät massiivista huumekauppaa ja pesivät rahat yritystoiminnassa


Summary: Poliisin mukaan kirkon ikkunoita rikottiin ja yhden ikkunan ulkokarmi oli nokeentunut.

Someron kirkko Varsinais-Suomessa yritettiin polttaa viime viikonlopun aikana, kertoo Lounais-Suomen poliisi.
 Poliisin mukaan useita kirkon ikkunoita rikottiin ja yhden ikkunan ulkokarmi oli nokeentunut. Ikkunan hajonneen ulkolasin ja ehjän sisäikkunan välissä oli palasia lasipullosta ja ikkunalaudassa jäämiä nesteestä.
 Poliisin mukaan jäljet viittaavat siihen, että kyseessä on ollut polttopullo.
 Lounais-Suomen poliisi pyytää havaintoja tapahtumapaikan lähistöllä liikkuneista epäilyttävistä henkilöistä tai ajoneuvoista.
 Havainnot voi ilmoittaa poliisille puhelimella numeroon 0295417259, sähköpostitse vihjeet.lounais-suomi@poliisi.fi tai Whatsappilla numeroon 0504117655.

Someron kirkko yritettiin polttaa polttopullolla viikonloppuna


Summary: Yhdysvaltain presidentti Joe Biden kertoo tänään illalla Suomen aikaa maan uusista koronatoimista. Valkoisen talon tiedottajan mukaan uusia sulkuja ei ole suunnitteilla.

Yhdysvaltain viranomaiset aikovat jakaa 500 miljoonaa ilmaista koronan kotitestiä, kutsua asevoimien lääkintähenkilöstöä sairaaloiden avuksi ja lisätä rokotuksia koronaviruksen omikronmuunnoksen torjumiseksi.
 Asiasta kertoi tiistaina korkea-arvoinen Valkoisen talon edustaja.
 Presidentti  Joe Bidenin  on määrä puhua uusista koronatoimista klo 21.30 Suomen aikaa. Bidenin on määrä muun muassa painottaa koronarokotteiden ottamisen tärkeyttä omikronilta suojautumisessa.
 Valkoisen talon tiedottaja  Jen Psaki  sanoi maanantaina, että hallituksella ei ole suunnitelmia uusista koronasuluista.
 Uutistoimisto AP:n mukaan Yhdysvalloissa on 40 miljoonaa aikuista, jotka eivät ole ottaneet koronarokotetta.
 Yhdysvaltain joulunlomakausi on jo alkanut. Koronatartunnat ovat kääntyneet jälleen nousuun.
 Liittovaltion viranomaisten mukaan uusista koronatartunnoista 73 prosenttia on nyt omikronmuunnoksen aiheuttamia. Joulukuun alussa omikronin osuus tartunnoista oli alle yhden prosentin.
 Omikrontartuntoja on havaittu myös kolme rokoteannosta saaneilla henkilöillä.
 Texasin terveysviranomaiset kertoivat maanantaina, että osavaltiossa on kirjattu Yhdysvaltain ensimmäinen omikroniin liittyvä kuolemantapaus.
 Koronatestaus kuormittunut monin paikoin
 Viime viikonloppuna New Yorkissa, Washingtonissa ja monissa muissa kaupungeissa ihmiset jonottivat pitkiä aikoja koronatestiin. Hallitusta on arvosteltu testauksen kuormittumisesta.
 Testauspaineen helpottamiseksi liittovaltio aikoo hankkia 500 miljoonaa koronan kotitestiä, joita se alkaa jakaa kansalaisille tammikuussa. Ihmiset voivat tilata testejä uuden nettisivuston kautta. Viranomaiset selvittävät vielä, montako testiä yksi kotitalous saa tilata kerralla.
 Lisäksi liittovaltio aikoo avata uusia testauspisteitä eri puolille maata. Myös pop-up-rokotuspisteiden määrää lisätään.
 Erittäin helposti tarttuva omikronmuunnos havaittiin ensimmäisen kerran marraskuussa Afrikan eteläosissa ja Hongkongissa. Maailman terveysjärjestön mukaan omikronia on löydetty jo ainakin 89 maassa.
 Tutkijat eivät vielä tiedä, kuinka vakavaa tautia omikron aiheuttaa.
 Pandemian alusta lähtien Yhdysvalloissa on rekisteröity lähes 51 miljoonaa tartuntaa ja noin 810 000 koronaan liittyvää kuolemaa. Luvut ovat maailman korkeimmat.

Biden kutsuu asevoimat apuun, lisää koronatestausta ja kehottaa kansalaisia ottamaan rokotteet – omikronista tuli USA:n yleisin muunnos


Summary: Latujen kunnossapitoon uppoaa paljon rahaa. Suomessa latujen kunnossapidon maksavat pääosin kunnat tai latupoolit. Latumaksu puhuttaa erityisesti hiihtokeskuksissa.

Hiihtokeskukset valmistautuvat alkavaan sesonkiin, ja latujen kunnossapitoon uppoaa niin työtunteja kuin rahaa. Kolilla latujen kunnossapito maksaa noin 1 000 euroa kilometriä kohden kauden aikana, arvioi Kolin matkailuyhdistys ry:n toiminnanjohtaja  Veli Lyytikäinen .
 Pohjoisen hiihtokeskuksissa hinta on vielä korkeampi. Syötteellä yhdelle kilometrille latua kertyy hintaa noin 1 300–1 400 euroa kautta kohden, koska hiihtokausi jatkuu pidempään kuin esimerkiksi Kolilla.
 Latujen ylläpitämisestä syntyvät kustannukset puhuttavat aika ajoin, ja Suomesta löytyy monenlaisia ratkaisuja latujen rahoittamiseen. Suurin osa laduista on kuntien ylläpitämiä, mutta erityisesti hiihtokeskuksissa latuverkoston kunnossapitoa rahoittavat latupoolit.
 Kolin latupoolissa latujen kunnossapidosta viidenneksen maksaa Lieksan kaupunki ja lopun alueen yrittäjät. Heikki Haapalainen / Yle
 Latupooliin kuuluu yleensä kunnan ja sen lähialueen yrittäjiä. Latupooliin osallistumista ei voi kuitenkaan lain mukaan velvoittaa alueen yrittäjiltä. Joissain latupooleissa, kuten Tahkolla tai Saariselällä, on myös mahdollista maksaa yksityishenkilönä vapaaehtoinen latumaksu kaudelle.
 Pieni osa yrittäjistä luistaa maksusta
 Kolilla on käytössä latupooli, jossa viidenneksen kunnossapidosta maksaa Lieksan kaupunki ja loppurahoitus tulee alueen yrityksiltä. Latuja ajetaan sesonkina päivittäin ja muulloin tarpeen vaatiessa.
 Kolin matkailuyhdistys ry:n toiminnanjohtaja Veli Lyytikäinen kertoo, että paikallisista yrityksistä miltei kaikki maksavat osuutensa, mutta osa alueelle sijoittaneista kulkevat niin sanotusti vapaamatkustajina.
 – Yleisesti yrittäjät ymmärtävät, että ilman latuja ei ole matkailukeskusta, Lyytikäinen sanoo.
 Levin latuverkoston kunnossapidosta maksaa Kittilän kaupunki. Eeva Kuivas / Yle
 Kolin alueen majoitusyritysten maksuosuus määräytyy petipaikkojen lisäksi sen mukaan, miten kaukana majoitus on ladusta. Aiemmin ladusta kauempana sijaitsevat majoittajat pitivät epäreiluna, että maksu oli sama etäisyydestä huolimatta. Muut kuin majoittajat maksavat kiinteän summan.
 Lyytikäinen kertoo, että Kolilla budjetti riittää kunnossapitoon, mutta latujen kehittämiseen sekä esimerkiksi latuopasteiden huoltamiseen täytyy etsiä rahat muualta. Yrittäjät toivoisivat kunnan panostavan enemmän, mutta myös latumaksusta on ollut puhetta.
 Syötteellä latupassi kasvattaa suosiotaan
 Levillä puolestaan ei ole latupoolia, vaan Kittilän kaupunki on ostanut latu- ja kelkkareittien talvikunnossapidon Oy Levi Ski Resortilta viideksi vuodeksi viidellä miljoonalla. Oy Levi Ski Resortin reittivastaava  Hannu Levinheimo  kertoo, että heillä hiihtolatuja ajetaan päivittäin kolmen latukoneen voimin.
 Syötteellä Latujen kunnostuksesta vastaa latupooli, mutta latupassien myynnillä pyritään kattamaan noin 25 prosenttia budjetista. Latupassi on ollut Syötteellä käytössä jo vuodesta 1993. Passia ei varsinaisesti valvota, mutta Pudasjärven kaupungin liikuntapaikkamestari  Heino Ruuskanen  toivoo, että hiihtäjät sen joka tapauksessa lunastaisivat.
 Ruuskanen kertoo, että viime vuosina latupassin lunastaminen on yleistynyt, erityisesti työnantajan tarjoamalla liikuntaedulla. Myös matkailijoiden määrän kasvulla on voinut olla vaikutusta.
 – Latupassin lunastaminen koko kaudelle on halpaa verrattuna vaikka kuntosalijäsenyyteen, Heino Ruuskanen toteaa.
 Hän toivoo, että latupassi yleistyy entisestään, ja käytännöt olisivat yhtenäisemmät eri hiihtokeskuksissa.
 Osallistu keskusteluun jutun aiheesta. Keskustelu on auki 22.12 klo 23:een asti.
 Lue myös:
 Yksittäisistä hiihtovälineistä voi tulla pulaa tänäkin talvena – hiihtokausi on käynnistynyt jo monin paikoin

Latujen hoito maksaa jopa 1 400 euroa kilometriltä, Kolilla yrittäjät toivovat enemmän tukea kaupungilta – suora lähetys kello 14.40


Summary: Hallitus neuvottelee lisärajoituksista tiistaina illasta. Sote-ministerityöryhmän pitäisi tuoda hallitukselle käsiteltäväksi esitys uusista rajoituksista.

Hallitus päättää tiistaina merkittävistä lisätoimista vaikeutuneen koronatilanteen helpottamiseksi.
 Ylen hallituspuolueiden lähteet kertovat, että hallitus on tiukentamassa etenkin ravintolarajoituksia ja laittamassa määräaikaisesti koronapassin jäähylle.
 Ravintolarajoituksien yksityiskohdista käydään vielä neuvotteluita, ja ne koskevat anniskelu- ja aukioloaikojen yksityiskohtia.
 Käytännössä ravintolarajoitukset astuisivat voimaan joulun jälkeen, ja ne olisivat kolme viikkoa voimassa.
 Samoin hallituksen piirissä on yhteisymmärrys siitä, että koronapassi otetaan määräaikaisesti pois käytöstä.
 Hallituspuolueet saivat linjalleen tiistaina tukea, kun Yle uutisoi Terveyden ja hyvinvoinnin laitoksen (THL) lausunnosta. Lausunnon mukaan THL suosittaa koronapassin käytön keskeyttämistä erityisesti korkean tartuntariskin paikoissa.
 Näitä ovat  THL:n mukaan muun muassa  sisätiloissa järjestettävät suurkonsertit, urheilukatsomot ja yökerhot.
 Käytännössä koronapassin hylkääminen näissä tapahtumissa ja paikoissa tarkoittaisi sitä, että tapahtumiin ei voisi osallistua edes täydellä rokotussarjalla eikä negatiivisella testituloksella.
 Hallituksessa on myös keskusteltu koulujen etäopetuksesta. Ennen kaikkea puhetta on ollut siitä, missä järjestyksessä etäopetukseen siirryttäisiin nykyistä heikommassa tautitilanteessa.
 Hallituksen aikeista uutisoi ensimmäisenä  Iltalehti.
 Juttu päivitetään.
 Lue lisää:
 THL suosittaa hallitukselle koronapassin käytön keskeyttämistä erityisesti korkean tartuntariskin paikoissa, mutta ei puolla hätäjarrun vetämistä vielä

Ylen tiedot: Hallitus on tiukentamassa ravintolarajoituksia ja pistämässä koronapassia jäähylle


Summary: Yhdenvertaisuusvaltuutettu katsoo, että poliisin operaation toimintaohjeen perusteella operaatio perustui yhdenvertaisuuslaissa kiellettyyn syrjivään ohjeeseen.

Helsingin poliisilaitoksen romaneihin kohdistamassa ennaltaestämis- ja tiedonkeruuoperaatiossa on syytä epäillä syrjintää, katsoo yhdenvertaisuusvaltuutettu  Kristina Stenman .
 Yhdenvertaisuusvaltuutetun mukaan Helsingin poliisi kohdisti vuosina 2013–2015 romaneihin laajan ennaltaestämis- ja tiedonkeruuoperaation nimeltä KURI1, joka jatkui osittain myös vuosina 2016 ja 2017.
 Yhdenvertaisuusvaltuutettu katsoo, että operaation toimintaohjeen perusteella operaatio perustui yhdenvertaisuuslaissa kiellettyyn syrjivään ohjeeseen.

Yhdenvertaisuusvaltuutettu: Helsingin poliisin romaneihin kohdistamassa operaatiossa syytä epäillä syrjintää


Summary: Sisäministeriön tutkintalautakunta tutki palokuntalaisen loukkaantumista Kerimäen rakennuspalossa. Tutkintalautakunta teki tapauksesta useita johtopäätöksiä.

Pelastustoimen henkilöstöllä ei ole riittävästi osaamista tai tietoa rakennusten sortumakäyttäytymisestä.
 Pelastustoimen henkilöstön tuntemusta rakennusten sortumakäyttäytymisestä tulisikin lisätä,  toteaa sisäministeriön osoittama tutkintalautakunta.
 Taustalla on Kerimäellä viime toukokuussa tapahtunut rakennuspalo. Sammutustehtävissä loukkaantui tuolloin sopimuspalomies.
 Kerimäen rakennuspalon sammutustöissä grillikatoksen rakenteet pettivät ja sortuivat sopimuspalomiehen päälle. Sopimuspalomies oli palavien rakenteiden alla kahdeksan minuuttia, kunnes hänet saatiin pelastettua.
 Onnettomuuden seurauksena sisäministeriö asetti pelastuslain tutkintalautakunnan, joka selvitti tapahtumien kulkua. Tehtäväksi määriteltiin myös antaa suositukset vastaavien onnettomuuksien välttämiseksi.
 Tutkintalautakunnan asettaminen on melko harvinaista, sillä edellisen kerran vastaavanlainen tutkinta tehtiin vuonna 2006.
 Oman henkilöstön pelastamista pitäisi harjoitella lisää
 Tulipalon arvellaan syttyneen kiukaan puutteellisesta suojauksesta palavaan rakenteeseen, jolloin lämpö todennäköisesti sytytti puuaineksen.
 Tutkintalautakunta suosittelee muun muassa, että Pelastusopisto täydentäisi pelastustoimen tutkinto- ja täydennyskoulutusta sekä sopimushenkilöstön koulutusta. Jatkossa koulutusta pitäisi lisätä siten, että sortumavaara osataan huomioida onnettomuuspaikan riskien arvioinnissa aiempaa kattavammin.
 Tutkintalautakunta huomautti myös, että oman henkilöstön loukkaantumista ja pelastamista ei ole harjoiteltu riittävästi pelastuslaitosten työvuorojen koulutuksissa tällä hetkellä. Pelastustoimelta puuttuu myös yhtenäinen työturvallisuuden raportointijärjestelmä.
 Tutkintalautakunta päätyi myös näkemykseen, että huomiota on kiinnitettävä eri viranomaisten välisen viestinnän parantamiseen onnettomuustilanteen muuttuessa oleellisesti.
 Lautakunnan suositus on, että sisäministeriö valmistelee yhteistyöviranomaisten kanssa viestinnän toimintamallin, jota käytetään poikkeuksellisissa tilanteissa.
 Lue myös:
 Sisäministeriö tutkii palokuntalaisen loukkaantumista Kerimäen rakennuspalossa
 Palomies loukkaantui vakavasti Kerimäellä jäätyään saunapalossa sortuneiden rakenteiden alle   Voit keskustella aiheesta 23.12. klo 23.00 saakka.

Palomies jäi sortuneen grillikatoksen alle loukkuun– tutkinta paljasti, että pelastustustoimen on lisättävä osaamistaan sortuvista rakenteista


Summary: Euroopan komissio on ehdottanut Itärataa mukaan uuteen TEN-T-verkkoon, jonka tarkoituksena on yhdistää rautatiet, sisävesireitit, tiet sekä meri- ja lentoyhteydet kokonaisvaltaiseksi liikenneverkoksi.

Itärata eli Helsinki-Vantaan lentokentän, Porvoon ja Kouvolan välille suunniteltu ratalinjaus saattaa päästä osaksi Euroopan-laajuista liikenneverkkoa.
 Euroopan komissio on esittänyt, että Itärata olisi mukana TEN-T-verkon vuoteen 2040 mennessä valmistuvassa laajennetussa ydinverkossa.
 TEN-T on EU:n keskeinen liikennepolitiikan väline, joka yhdistää rautatiet, sisävesireitit, tiet sekä meri- ja lentoyhteydet kokonaisvaltaiseksi liikenneverkoksi. Sen tavoitteena on liikennejärjestelmä, joka edistää tavaroiden ja ihmisten saumatonta liikkumista Euroopassa.
 Rahoitusmahdollisuudet paranisivat
 TEN-T-verkko koostuu tällä hetkellä kahdesta tasosta: vuoteen 2030 mennessä rakennettavasta ydinverkosta ja vuoteen 2050 mennessä rakennettavasta kattavasta verkosta.
 Uudessa ehdotuksessa näiden rinnalle on tulossa kolmas taso: vuoteen 2040 mennessä toteutettava laajennettu ydinverkko. Itärataa on esitetty siihen mukaan matkustajaliikenteen raideyhteytenä. Tavaraliikenteen osalta Itärataa on esitetty mukaan vuoteen 2050 mennessä rakennettavaan kattavaan verkkoon.
 Ehdotuksen mukaan ydinverkko ja laajennettu ydinverkko muodostavat tulevaisuudessa Euroopan kestävän liikenteellisen selkärangan ja käsittävät liikenneverkon strategisesti merkittävimmät osat ja tärkeimmät solmukohdat.
 Kouvolan ja Joensuun kaupungit tiedottavat, että Itäradan pääseminen mukaan TEN-T-verkkoon vaikuttaisi positiivisesti hankkeen EU-rahoitusmahdollisuuksiin, koska Euroopan komission tavoitteena on edistää kyseisen liikenneverkon investointeja.
 – Pääsy mukaan TEN-T-verkkoon vahvistaisi Itärata-hankkeen asemaa ja edesauttaisi sen toteutumista, Joensuun strategiajohtaja  Sami Laakkonen  sanoo tiedotteessa.
 EU-tuen saaminen edellyttää aina kansallista rahoitusta. Tulevalla ohjelmakaudella vuosina 2021–2027 EU-rahoitusta on saatavilla hankkeiden rakentamiseen enintään 30 prosenttia ja suunnitteluun 50 prosenttia kustannuksista.
 Hankeyhtiö valmistelussa
 Valtio ja Itäradan kuntaosakkaat valmistelevat parhaillaan uuden ratalinjauksen suunnittelua varten perustettavaa hankeyhtiötä.
 Yhtiön tehtävänä on Lentorata–Porvoo–Kouvola-linjausta koskevan raidehankkeen suunnittelun lisäksi sen rahoittaminen rakentamisvalmiuteen asti.
 Alustavan arvion mukaan rahoitus jakaantuu noin yhdeksälle vuodelle.
 – Käynnistettäessä Itäradan suunnittelu nopeasti, hanke saadaan toteutettua 2030-luvun aikana, sanoo Kouvolan kehitysjohtaja Petteri Portaankorva tiedotteessa.
 Itäradan suunnittelukustannuksiksi on arvioitu 79 miljoonaa euroa. Rakennuskustannuksiksi on arvioitu noin 1,7 miljardia euroa. Rakentamisvaiheeseen siirtyminen edellyttää uusia neuvotteluita.
 Lue lisää :  Itärata-hankeyhtiön perustaminen etenee – valtio lupaa rahoittaa yhtiötä noin 40 miljoonalla eurolla
 EU käsittelee ehdotusta ensi vuoden puolella tammikuussa. Asia on Suomen valtioneuvoston käsittelyssä helmikuun alussa, minkä jälkeen eduskunta päättää Suomen kannasta.
 Neuvottelut uudistuksesta alkavat neuvoston työryhmässä ja Euroopan parlamentissa alkuvuodesta 2022.

Itärata-linjaus on ehdolla Euroopan-laajuisen liikenneverkon solmukohdaksi – olisi osa vuoteen 2040 mennessä toteutettavaa matkustajaliikenteen ydinverkkoa


Summary: Syyttäjä vaatii syytetylle elinkautista vankeutta muun muassa kahdesta murhasta, kolmesta murhan yrityksestä. Teot tapahtuivat Turun Pernossa viime pääsiäisenä.

Varsinais-Suomen käräjäoikeus on aloittanut  Turun Pernossa viime pääsiäisenä tapahtuneen henkirikoksen  käsittelyn.
 Syyttäjä vaatii alle 30-vuotiaalle kouvolalaismiehelle  elinkautista vankeusrangaistusta . Rikosnimikkeinä ovat murha, murhan yritys, huumausaineen käyttörikos, huumausainerikos ja rattijuopumus.
 Poliisin esitutkinnan mukaan syytetty ampui ensin kerrostalon pihalla 27-vuotiasta miestä, joka pakeni sisälle kerrostaloasuntoon.
 Pihalle tulivat sillä hetkellä äänten johdattelemina sivulliset, 25-vuotias nainen ja 29-vuotias mies. Syytetty ampui naisen ulko-ovelle ja vahingoitti teräaseella miestä.
 Syytetty seurasi ensin ampumaansa miestä sisälle kerrostaloasuntoon ja ampui uudelleen häntä.
 Asunnossa oli tapahtumahetkellä vielä kaksi muuta ihmistä, mutta he eivät loukkaantuneet. Piiloutuneina olleet 23-vuotias mies ja 49-vuotias nainen olivat syyttäjän mukaan hengenvaarassa.
 Ennen tekojaan syytetty oli käyttänyt rauhoittavia lääkkeitä sekä muuntohuumetta.
 Esitutkinnassa ei ilmennyt selkeää yksittäistä motiivia julmille väkivallanteoille. Taustalla yhtenä tekijänä oli esitutkinnan mukaan riitä, joka johtui 20 euron bensarahasta.
 Syytetty myöntää veriteot, kiistää murhan yritykset
 Syytetty myöntää vastauksessaan murhanneensa 27-vuotiaan miehen syyntakeettomana. Hän myöntää myös 25-vuotiaan naisen surman, mutta kiistää teon törkeyden. Hän katsoo syyllistyneensä naisen kohdalla murhan sijasta tappoon.
 Murhan yritysten syytetty kiistää teot. Rakennuksen pihalla useasti puukottamansa 29-vuotiaan miehen osalta hän myöntää syyllistyneensä pahoinpitelyyn, jossa hän on käyttänyt teräasetta. Syytetyn mukaan hänellä ei ollut myöskään aikomusta vahingoittaa sisällä asunnossa piiloutuneena olleita henkilöitä.
 Huumausaineen käyttörikoksen, huumausainerikoksen ja rattijuopumuksen syytetty myöntää syyttäjän kuvauksen mukaan.
 Syytetty on ollut vangittuna pääsiäisestä lähtien.
 Lue lisää:
 Syyttäjä vaatii elinkautista vankeusrangaistusta Turun Pernon kaksoissurmasta – syytetylle raskas syytelista murhista ja murhan yrityksistä
 Turun Pernon epäillyn kaksoismurhan esitutkinta valmistui – poliisi: Taustalla oli erimielisyyttä huumekeikan 20 euron bensarahasta
 Pernon kaksoismurhan syytteennostopäivä siirtyy
 Turun Pernon kaksoismurhan taustalla riita – epäilty ampui ensimmäiset laukaukset jo kerrostalon pihalla

Varsinais-Suomen käräjäoikeus aloitti Turun Pernon henkirikoksen käsittelyn – syytetty myöntää veriteot, kiistää murhan yritykset


Summary: Maxwellia syytetään muun muassa osallisuudesta alaikäisten tyttöjen houkutteluun ja seksuaaliseen hyväksikäyttöön. Vankeustuomio voi olla 80 vuotta.

Edesmenneen seksuaalirikollisen  Jeffrey Epsteinin  rikoskumppaniksi epäillyn  Ghislaine Maxwellin  oikeudenkäynti on tulossa päätökseensä. Asianajajat ovat pitäneet loppupuheenvuoronsa, ja valamiehistö vetäytyi maanantaina harkitsemaan päätöstään.
 Valamiehet keskustelivat asiasta tunnin verran, ja heidän on määrä jatkaa asian käsittelyä tiistaina. On epäselvää, miten kauan valamiehistöllä menee päätöksen aikaan saamisessa.
 Valamiesten pitää olla yksimielisiä jokaisesta syytekohdasta. Jos päätökseen ei päästä, tuomari voi määrätä oikeudenkäynnin rauenneeksi.
 Oikeudenkäynti on kestänyt kolme viikkoa.
 Maxwellia syytetään muun muassa osallisuudesta alaikäisten tyttöjen houkutteluun ja seksuaaliseen hyväksikäyttöön vuosina 1994–1997.
 Jos 59-vuotias Maxwell todettaisiin syylliseksi kaikkien kuuden syytteen osalta, voi hän joutua vankilaan loppuelämäkseen, sillä yhteenlaskettu tuomio voi olla 80 vuoden mittainen.
 Loppupuheenvuoronsa aikana syyttäjät kuvailivat Maxwellia hienostuneeksi saalistajaksi, joka tiesi tarkalleen mitä teki.
 Maxwellin puolustusasianajajat väittivät vuorostaan, ettei tuomitsemiseen ole riittäviä todisteita ja pyrkivät kyseenalaistamaan Maxwellia vastaan todistaneiden motiivit.
 Maxwell oli Epsteinin operaation avain
 Britannialainen seurapiirijulkkis Maxwell tunnetaan muun muassa mediakeisari  Robert Maxwellin  tyttärenä sekä yhdysvaltalaisen liikemies Jeffrey Epsteinin entisenä tyttöystävänä.
 Epstein kuoli vankisellissään New Yorkissa vuonna 2019, kun hän odotti oikeudenkäynnin alkamista. 66-vuotiaan Epsteinin kuolemaa pidetään itsemurhana.
 Syyttäjä  Alison Moen  mukaan Maxwell oli avainasemassa Epsteinin operaatiossa, jossa nuoria tyttöjä houkuteltiin antamaan liikemiehelle hierontoja. Näiden hierontojen yhteydessä Epsteinin kerrotaan käyttäneen tyttöjä seksuaalisesti hyväkseen.
 – He olivat rikoskumppaneita, Moe sanoi.
 Hän viittasi pankkiotteisiin, jotka osoittavat Maxwellin saaneen Epsteiniltä 30 miljoonaa dollaria vuosien 1999 ja 2007 välisenä aikana. Pankkiotteiden avulla syyttäjä pyrki osoittamaan, että Maxwellin motiivina Epsteinin rikolliseen toimintaan oli raha.
 Todistajat: Maxwell iski kyntensä naisiin jo teini-iässä
 Oikeudenkäynnin aikana kuultiin neljän Maxwellia syyttäneen todistajan lausunnot. Kaksi heistä kertoi olleensa 14-vuotiaita, kun Maxwell alkoi valmistella heitä hyväksikäyttöä varten ja järjesti heidät antamaan Epsteinille hierontoja, jotka päättyivät seksuaaliseen kanssakäymiseen.
 Yksi Maxwellia syyttäneistä naisista kertoi britin värvänneen hänet kesäleirillä ja saaneen hänet tuntemaan olonsa erityiseksi. Hänen mukaansa seksuaaliset kohtaamiset Epsteinin kanssa muodostuivat rutiininomaisiksi ja joskus Maxwell itsekin oli paikalla.
 Toinen väitetty uhri kertoi saaneensa tavallisesti 300 dollarin korvauksen seksuaalisista kohtaamisistaan liikemiehen kanssa. Usein summan maksoi Maxwell.
 Kolmas puolestaan kertoi Maxwellin hyväilleen hänen rintojaan Epsteinin omistamalla tilalla New Mexicossa. Maxwellia syyttänyt 42-vuotias nainen oli tapahtuma-aikaan teini-ikäinen.
 Maxwellin puolustusasianajaja  Laura Menninger  kyseenalaisti naisten kyvyn muistaa yli 20 vuoden takaisia asioita. Menninger syytti naisten olevan Epsteinin kuolinpesästä maksettavien vahingonkorvausten perässä.
 – (Heistä) kaikki muuttivat tarinoitaan, kun Epsteinin korvausrahasto avautui, Menninger sanoi tuomioistuimelle.
 Puolustuksella vaikeuksia saada todistajia
 Maxwellin asianajajat pyrkivät oikeudenkäynnin aikana muun muassa kyseenalaistamaan todistajien muistikuvat ja väittivät seurapiirijulkkiksen joutuneen Epsteinin rikosten syntipukiksi.
 Puolustuksella kerrotaan olleen myös vaikeuksia löytää ihmisiä todistamaan syytetyn puolesta.
 Maxwell kieltäytyi todistamasta oikeudessa, mutta antoi tuomarin edessä lyhyen lausunnon perjantaina. Hänen mukaansa syyttäjät eivät ole pystyneet esittämään riittäviä todisteita eikä hänen itsensä ole tämän vuoksi tarpeen todistaa.
 Oikeudenkäynnin odotettiin alkujaan kestävän tammikuulle saakka, mutta Maxwell saattaakin kuulla kohtalostaan jo ennen joulupäivänä odottavaa 60-vuotispäiväänsä.
 Lisää aiheesta:
 Epstein-vyyhdissä jälleen uusi pidätys – Mallipomo pidätettiin Pariisin lentokentällä, oli matkalla Norsunluurannikolle
 Jeffrey Epstein pakotti alaikäisen seksiin prinssi Andrew'n kanssa, väitetään oikeuden julkaisemissa asiakirjoissa
 Jeffrey Epsteinin kuolinsyyksi vahvistui itsemurha - liikemies hirttäytyi sellissään

Ghislaine Maxwellin seksuaalirikosoikeudenkäynnin valamiehistö vetäytyi harkitsemaan päätöstään


Summary: Eduskunta on hyväksynyt sosiaali- ja terveydenhuollon henkilöstöltä vaadittavaa koronarokotesuojaa ja koronapikatestien arvonlisäveron määräaikaista poistoa koskevien lakien sisällöt.

Hallituksen esitys koronapikatestien nollaverosta eteni eduskunnassa yksimielisesti. Hoitajilta vaadittavasta rokotesuojasta äänestettiin, mutta perussuomalaisten vastalause kaatui äänestyksessä.
 Pikatesteistä käydyssä eduskuntakeskustelussa korostettiin, että kaupan ja apteekkien pitäisi siirtää arvonlisäveron poisto kokonaisuudessaan testien hintoihin.
 Määräaikaisen veromuutoksen on tarkoitus tulla voimaan ensi vuoden alusta ja sen on arvioitu vähentävän valtion verotuloja ensi vuonna noin kolme miljoonaa euroa.
 Eduskunta jäi nyt joululomalle, mutta palaa töihin ensi viikon tiistaina.
 Lisää aiheesta:
 Perustuslakivaliokunta: Hallituksen esitys sote-henkilöstön rokotevelvollisuudesta perustuslain mukainen, pakkorokotuksista ei kyse
 Ministeri Saarikko: Koronarokotusten vauhdittaminen ei jää rahasta kiinni – kotona tehtävien pikatestien hintaa on myös tarkoitus laskea

Hoitajilta vaadittava koronarokotesuoja ja koronapikatestien nollavero etenivät eduskunnassa – eduskunta palaa töihin ensi viikolla


Summary: Testaaminen keskitetään nyt sosiaali- ja terveydenhuollon työntekijöihin ja potilaiden hoitamisen tarpeisiin.

Koronatestaaminen on ruuhkautunut pahasti pääkaupunkiseudulla ennen joulua, kertoo Helsingin ja Uudenmaan sairaanhoitopiirin (HUS) diagnostiikkajohtaja  Lasse Lehtonen .
 Viime päivinä testejä on tehty yli 10 000 päivässä. Lehtosen mukaan koronatestin näytteenottoon on tällä hetkellä jonossa noin 32 000 tilausta ja ensimmäiset vapaat ajat ovat saatavilla vasta torstaina.
 – Olemme nyt sellaisessa epidemiatilanteessa, että tapausmäärät tulevat väistämättä ylittämään kaikki mahdollisuudet testata ihmisiä, Lehtonen sanoo.
 Lehtosen mukaan testejä tehdään ensisijaisesti diagnostisiin tarkoituksiin, eli silloin, kun se on potilaan hoidon kannalta tarpeen. Myös sosiaali- ja terveydenhuollon henkilöstön testaamista priorisoidaan.
 – Tällä hetkellä pelkäämme eniten sitä, että henkilökuntaa alkaa sairastua niin paljon, että palvelujärjestelmä kyykkää, eli emme pysty ylläpitämään enää nykyistä kapasiteettia, Lehtonen sanoo.
 "Kontakteja vältettävä"
 HUS suosittelee koronatestiä  niille yli 12-vuotiaille, joiden rokotussuoja on puutteellinen tai jotka kuuluvat riskiryhmään tai ovat töissä sosiaali- ja terveydenhuollossa tai ovat altistuneet koronavirukselle. Muille suositellaan kotitestiä ja pysymistä kotona, kunnes oireet ovat helpottaneet.
 Alle 12-vuotiaita testataan pääsääntöisesti vain, jos lapsella on oireita ja hänen tiedetään altistuneen varmistetulle koronatapaukselle edeltävän kahden viikon aikana.
 Lehtonen suosittelee kaikkia koronavirustartuntaa epäileviä eristäytymään ja välttämään kontakteja.
 – Lähtökohtaisesti pitää toimia niin kuin olisi korona, eli eristää itsensä ja odottaa, että 10 päivää on kulunut.
 Hallitus neuvottelee iltapäivällä uusista koronatoimista. Lehtosen mukaan uudet rajoitukset ovat välttämättömiä, jotta tartuntamäärät saadaan laskemaan.
 – Nyt tarvitaan rajoitustoimenpiteitä. Tartuntamäärät ovat sillä tasolla, että enää ei ole mahdollista testata kaikkia epäiltyjä, Lehtonen sanoo.
 Lue aiheesta lisää:
 THL suosittaa hallitukselle koronapassin käytön keskeyttämistä erityisesti korkean tartuntariskin paikoissa, mutta ei puolla hätäjarrun vetämistä vielä
 STM:n Pohjola: Hätäjarrusta vetäminen on nyt ehkä tarpeellista – kokonaissulkutilaa ei kuitenkaan ole tulossa
 Omikrontartuntoja on todennäköisesti useita satoja ympäri Suomea – tämä muunnoksesta tiedetään nyt

Koronatestaus ruuhkautunut pääkaupunkiseudulla juuri ennen joulua – HUS: Enää ei voida testata kaikkia


Summary: Hämeenlinnan taidemuseon saamassa lahjoituksessa on maalauksia ja kollaaseja kaikkiaan runsaat sata teosta. Takalo-Eskolan lahjoitus kattaa miehen koko taiteellisen uran.

Hämeenlinna taidemuseo on saanut jälleen kerran suuren taidelahjoituksen. Taidemuseo kertoo tiedotteessaan, että lahjoitus on kattava läpileikkaus  Ilkka Juhani Takalo-Eskolan  pitkästä, yli 60 vuotta kestäneestä urasta. Lahjoitus kattaa Takalo-Eskolan taiteellisen uran 1950-luvulta aina 2010-luvun lopulle saakka.
 Hämeenlinnan taidemuseon saamassa lahjoituksessa on maalauksia ja kollaaseja kaikkiaan runsaat sata teosta. Lahjoitukseen kuuluu myös arkistoaineistoa, kuten valokuvadokumentteja lukuisista performansseista. Entuudestaan Hämeenlinnan taidemuseon kokoelmassa on neljä Takalo-Eskolan maalausta, joista kolme on omakuvaa.
 – Ei voi sanoa, että Ilkka Juhanin työt edustavat jotain tiettyä ilmaisua. Niissä on unenomaisuutta, mutta toisaalta värin intensiteetti ja voima, jotka ovat olennaisia Ilkka Juhanin työlle, kertovat fyysisesti voimakkaan rytmisestä maalaamisesta, kuvailee amanuenssi  Päivi Viherluoto  Hämeenlinnan taidemuseosta.
 Ilkka Juhani Takalo-Eskola on kertonut, että hyvin monet työt ovat syntyneet juuri joulun aikaan ja vuodenvaihteessa. Tämä sopii Viherluodon mukaan hyvin lahjoituksen julkistuksen ajankohtaan.
 Edessä suuri perustutkimus
 Ilkka Juhani Takalo-Eskolan takautuva Sammallautturi-näyttely oli Hämeenlinnan taidemuseossa vuonna 1995. Näyttelyn keskeisenä aiheena oli ihmisten suhde luontoon ja ihmisen tajuntaan liittyvät mysteerit ja salaisuudet.
 Tuolloin avajaisissa nähtiin ensimmäisen kerran Takalo-Eskolan ja  Radoslaw Grytan   Frakkiherrat -performanssi. Alastomat, arvokkaat herrat tarkastelivat näyttelyä iholle maalatuissa frakeissaan.
 – Ilkka Juhani käyttää itseään välineenä. Omakuva on kuvan kohde, mutta teoksen sanoma voi olla kantaa ottava. Usein ihmisen luontoyhteyden pohdintaa, Viherluoto kertoo.
 Ennen kuin taidelahjoituksen teoksia saadaan esille, on taidemuseon väellä edessään suuri urakka.
 – Suuri perustutkimus ja luettelointi tehdään keväällä. On kuitenkin mahdollista, että jo ensi vuonna on Ilkka Juhani Takalo-Eskolan lahjoituksesta joitain töitä näytillä museon tulevassa kokoelmanäyttelyssä.
 Forssalaisen Ilkka Juhani Takalo-Eskolan maalaus Mies ja vene on maalattu vuonna 1991.  Reima Määttänen, Hämeenlinnan taidemuseo
 Ilkka Juhani Takalo-Eskola on kansallisesti ja kansainvälisesti tunnettu monipuolinen tekijä. Maalauksia, performansseja ja postitaidetta on nähty näyttelyissä ja taidetapahtumissa Euroopassa, Amerikassa ja erityisesti Aasiassa. Viherluodon mukaan Takalo-Eskolan teoslahjoitus on todella merkittävä myös siksi, että Hämeenlinnan taidemuseo on  alueellinen vastuumuseo .
 Takalo-Eskola on asunut ja työskennelyt vuodesta 1982 alkaen Forssassa. Hänen juurensa ovat Pohjois-Pohjanmaalla Oulaisissa.
 Lahjoituksia neljältä yksityishenkilöltä
 Hämeenlinnan taidemuseon kokoelmaa kartutetaan ammattitaiteilijoiden korkeatasoisilla taidehistoriallisilla tai nykytaiteen teoksilla. Kartuttamisen keskeisiä perusteita ovat: Hämeenlinnan ja Kanta-Hämeen alueeseen tekijöiden tai sisällön kautta liittyvä taide.
 Kokoelmaa kartutetaan myös teoksilla, jotka liittyvät kokoelmassa jo oleviin taiteilijoihin, teoksiin, tyylisuuntiin ja teemoihin tai taidemuseon näyttelyihin.
 Takalo-Eskolan lahjoituksen lisäksi Hämeenlinnan taidemuseo on tänä vuonna saanut kokoelmaansa yksityishenkilöiltä  Raimo Viitalan ,  Ella-Maija Anttila-Laitasalon ,  Werner Orjalan  sekä  Ester Heleniuksen  maalauksia, kaikkiaan viisi teosta.
 Taidemaalari ja taidekriitikko Raimo Viitalan (1932–1991) lahjoitusteos on surrealistinen astelma. Viherluodon mukaan taidemuseolla ei ole entuudestaan yhtään Viitalan teosta. Sen sijaan taidemaalari ja nukketaiteilija Ella-Maija Anttila-Laitasalon (1938–2003) teoksia on taidemuseossa jo 35. Nyt lahjoitettu teos on öljymaalaus nimeltään Pöydän ääressä.
 – Se on oikein hyvä ja sopii hyvin meidän Anttila-Laitasalo-kokoelmaan, sanoo amanuenssi Päivi Viherluoto.
 Taidemaalari Werner Orjala (1898–1975) maalasi hyvin pieniä perinteisiä maalauksia. Yksityishenkilöltä saatu lahjoitus on pieni vesivärimaalaus, jonka aiheena on Hämeen linna ja se on maalattu vuonna 1933.
 – Ester Heleniuksen töitä saimme kaksi. Toinen on vuodelta 1944 Kristus Getsemanessa ja toinen 1946 maalattu pienen pojan muotokuva. Kristus Getsemanessa on yksi Heleniuksen tämän aihepiirin vaikuttavin teos, sanoo Viherluoto vihreä kasvoisesta Kristuksesta.
 Kristus Getsemanessa liittyy useita teoksia käsittävään teemaan. Viherluoto kertoo, että nyt lahjoitettu työ on ollut esillä Hämeenlinnan taidemuseossa vuonna 2016, jolloin museo esitteli laajemmin taidemaalari Ester Heleniuksen (1875-1955) taidetta.

Kuvataiteilija Ilkka Juhani Takalo-Eskolalta suuri taidelahjoitus Hämeenlinnan taidemuseolle


Summary: Uusi moottoritie valmistui etuajassa ja pysyi budjetissa. Koko hanke on kuitenkin moottoriteosuutta laajempi, ja muut rakennustyöt jatkuvat edelleen.

Nelostien uusi moottoritieosuus Jyväskylän Kirristä Laukaan Vehniälle avautuu liikenteelle puolen päivän tienoolla. Liikenne nelostiellä pysäytetään kahdeksaksi minuutiksi, jotta viimeiset silaukset saadaan tehtyä, ja sen jälkeen liikenne ohjataan uudelle 16-kilometriselle moottoritielle.
 – Meillä menee siinä etuauto, joka vie letkan molemmista suunnista moottoritielle ja siitä liikenne lähtee kulkemaan, kertoi Väyläviraston projektipäällikkö  Jarmo Niskanen  Ylelle  aiemmin joulukuussa .
 Samaan aikaan moottoritien kanssa käyttöön otetaan myös kaikki poikittaiset moottoritielle johtavat tiet, uudet rampit ja liittymät.
 "Toivomme ettei pysähdyttäisi selfieitä ottamaan"
 Väyläviraston mukaan tie saattaa ruuhkautua siirtymän aikana hetkellisesti.
 – Toivomme, ettei sinne pysähdyttäisi selfieitä ottamaan, tai muutenkaan, Niskanen sanoo.
 Tieosuudella kulkee noin 20 000 ajoneuvoa vuorokaudessa, joista raskasta liikennettä on noin 2000 autoa. Tämä tarkoittaa keskimäärin noin 14 ajoneuvoa minuutissa ympäri vuorokauden, ja raskaan liikenteen autoa alle minuutin välein.
 Uusi tie saattaa olla myös aluksi liukas, mutta liukkaudentorjunta alkaa purra, kun liikenne alkaa kulkea uutta reittiä.
 Alkuperäisen aikataulun mukaan liikenteen oli määrä siirtyä uudelle moottoritieosuudelle viimeistään ensi vuoden elokuussa.
 Mootoritiehen liittyvä rakentaminen jatkuu. Ensi vuonna rakennetaan muun muassa eritasoliittymä Kirriin, jatketaan rinnakkaistietä ja pidennetään kevyen liikenteen väylää.
 Vuonna 2023 tiekokonaisuutta vielä viimeistellään, ja samalla moottoritie ja rampit saavat kolmannen päällystekerroksensa. Viimeinen, ankaraa kulutusta kestävä päällysten moottoritielle vedetään vasta 2026.
 Voit keskustella aiheesta tässä keskiviikkoon 22.12 kello 23 saakka.
 Lue myös:
 Autoilijoiden joululahja varmistui – uusi moottoritie Jyväskylän pohjoispuolella aukeaa liikenteelle ensi viikolla
 Mitä ihmettä? Moottoritie valmistuu kuukausia etuajassa ja pysyy budjetissa – monelle autoilijalle uusi Nelostie on kuin joululahja

Katso suorana klo 11.50: Näin purkautuu yksi Suomen valtateiden pullonkauloista – uusi moottoritie avautuu liikenteelle Jyväskylän pohjoispuolella


Summary: Sosiaalisessa kehityksessä hyvin pärjänneet maat ovat selvinneet koronakriisistä pienemmillä vaurioilla. Suomi nousi toiselle sijalle viime vuoden kolmannelta sijalta laajassa kansainvälisessä elämänlaatua mittaavassa vertailussa.

Suomi on toisena laajassa kansainvälisessä elämänlaatua mittaavassa vertailussa, kertoo asiantuntijayhtiö Deloitte tiedotteessaan. Deloitten ja yhdysvaltalaisen Massachusettsin teknillisen korkeakoulun tekemässä vertailussa arvioidaan maiden sosiaalisen kehityksen astetta.
 Norja säilytti vertailussa neljättä kertaa peräkkäin ykköspaikan. Suomi nousi toiselle sijalle viime vuoden kolmannelta sijalta tiputtaen Tanskan kolmanneksi. Islanti on listalla neljäntenä ja Ruotsi seitsemäntenä.
 Norjan pääministerinä toimi lokakuuhun asti kahdeksan vuoden ajan  Erna Solberg . Tiedotteen mukaan tähän saakka vertailun neljässä kärkimaassa toimi kaikissa nainen valtion johdossa.
 – Naisjohtajat sosiaalisen kehitysindeksin kärkimaissa eivät ole sattumaa, vaan tasa-arvoinen yhteiskunta antaa naisille mahdollisuuden toimia valtion korkeimmissa johtotehtävissä, sanoo Deloitten vastuullisen liiketoiminnan partneri  Anne-Maria Flanagan  tiedotteessa.
 Monessa maassa terveydenhuollon tasavertaisuus on heikentynyt
 Sosiaalisessa kehityksessä hyvin pärjänneet maat ovat selvinneet koronakriisistä pienemmillä vaurioilla. Pandemialla on ollut ympäri maailmaa vaikutusta paitsi sairastumisiin ja kuolemantapauksiin myös mielenterveyteen, ruokaturvaan, koulutukseen ja yhdenvertaisuuteen.
 Elämänlaatua mittaavalla indeksillä mitattuna tasavertainen mahdollisuus laadukkaaseen terveydenhuoltoon on muuttunut jopa 44 maassa epätasa-arvoisemmaksi viimeisen vuoden aikana.
 – Suomessa eriarvoinen pääsy terveyspalvelujen piiriin on ollut jo pidempään haaste, ja pandemia on myös meillä entisestään lisännyt eriarvoisuutta. Heikoimmassa asemassa ennen koronaa olleet ihmiset ovat vieläkin haavoittuvaisempia pandemian aikana, Flanagan sanoo.
 Korkea sosiaalisen kehityksen aste myös matalilla päästöillä
 Tiedotteen mukaan korkea sosiaalisen kehityksen aste ei ole enää tänä päivänä suoraan verrannollinen suurempiin päästöihin. Nykyisin Ruotsi, Costa Rica ja Ghana aiheuttavat päästöjä suhteellisen alhaisella tasolla vertailumaihinsa nähden, vaikka pärjäävät hyvin monella sosiaalisen kehityksen mittareilla mitattuna.
 Sen sijaan Australian ja Yhdysvaltojen yhteiskunnallinen edistyminen näyttää tiedotteen mukaan tapahtuneen ympäristötavoitteiden kustannuksella, sillä maat ovat suhteessa pahimpia kasvihuonepäästöjen aiheuttajia.
 Kymmenen parhaiten sijoittuneen maan joukossa on Euroopan ulkopuolelta vain Kanada ja Japani. Viimeisenä listalla on Etelä-Sudan.

Suomi toisena elämänlaatua mittaavassa vertailussa – useaa sosiaalisen kehityksen vertailussa parhaiten menestynyttä valtiota johtaa nainen


Summary: Markku Broasta huolestuttaa väestön rokotesuojan hiipuminen ja omikronmuunnoksen nopea leviäminen.

Lapin sairaanhoitopiirin infektioylilääkärin  Markku Broaksen  mielestä myös EU- ja Schengen-maista Suomeen matkustavilta, kahdesti rokotetuilta ihmisiltä tulisi vaatia ennakkoon negatiivista koronatestiä.
 Broas sanoi tiistaina  Ylen aamun  haastattelussa, että ennakkotestivaatimus myös tälle matkustajaryhmälle olisi järkevää väestön rokotesuojan hiipumisen ja omikronmuunnoksen nopean leviämisen vuoksi.
 – Havaintojemme perusteella matkailijoilla on tautia, vaikka heillä on täysi rokotesuoja. Viime viikkoina 10–15 prosenttia alueen kaikista positiivisista koronatapauksista on todettu ulkomaalaisilla matkailijoilla, Broas totesi.
 Rajasäännökset tiukkenivat tänään siten, että EU:n ja Schengen-alueen ulkopuolelta Suomeen saapuvilta matkustajilta vaaditaan täyden rokotussarjan lisäksi negatiivinen alle 48 tuntia vanha koronatestitulos.
 Testivaatimus ei kuitenkaan koske EU- ja Schengen-maista Suomeen saapuvia.
 Broas myöntää, että jos koronatesti tehtäisiin vasta maahantulon jälkeen, olisi se vaikutukseltaan tehokkaampi. Hän kuitenkin huomauttaa, että testaus maahantulon yhteydessä olisi liian työläs toteuttaa.
 – Tällainen vaatimus olisi aika iso ja mahdotonkin operaatio järjestää logistiikan ja muun sujuvuuden kannalta ainakin Lapin kunnissa, Broas sanoi.
 Lue myös:
 Maahantuloon muutoksia tästä päivästä alkaen – kolmansista maista saapuvilta rokotetuilta vaaditaan myös negatiivinen testitulos
 Lappiin tulevilta briteiltä vaaditaan kotimaassa tehty testi – STM päätti viime tingassa kelpuuttaa myös kotitestit tietyin ehdoin

Infektioylilääkäri Broas: Myös EU- ja Schengen-maista Suomeen matkustavilta tulisi vaatia ennakkoon otettua koronatestiä


Summary: Lontoo ja Pariisi peruvat virallisia uudenvuoden juhlallisuuksia. WHO ennustaa, että pandemia saadaan loppumaan ensi vuonna.

Maailman terveysjärjestö WHO suosittelee ihmisiä perumaan loppuvuoden lomasuunnitelmia koronaviruksen omikronmuunnoksen leviämisen estämiseksi.
 WHO:n pääsihteeri  Tedros Adhanom Ghebreyesus  varoitti maanantaina tiedotustilaisuudessa Genevessä, että loma-ajan juhlallisuudet johtavat monin paikoin j tartuntojen lisääntymiseen, terveydenhuollon kuormittumiseen ja ylimääräisiin kuolemiin.
 Hän kehotti ihmisiä lykkäämään kokoontumisia. Tedros totesi, että eri maiden ei pitäisi järjestää esimerkiksi uudenvuoden joukkotapahtumia, koska omikron leviää tehokkaasti väkijoukoissa.
 Tedrosin mukaan omikron tarttuu huomattavasti helpommin kuin koronan deltamuunnos.
 – Peruttu tapahtuma on parempi kuin peruttu elämä, Tedros sanoi uutistoimisto Reutersin mukaan.
 Lontoon ilmoitti maanantaina, että se peruu Trafalgar Squarelle suunnitellun uudenvuoden tapahtuman. Pariisi oli jo aiemmin perunut viralliset uudenvuoden juhlallisuutensa.
 Uutistoimisto AFP:n tietojen mukaan Saksa suunnittelee rajoituksia yksityistilaisuuksille ja sulkua yökerhoille.
 Tavoitteena lopettaa pandemia ensi vuonna
 WHO:n ryhmä tarjosi tiedotustilaisuudessa myös toivoa koronavirukseen kyllästyneelle maailmalle.
 Järjestö ennusti, että yhteensä yli 5,3 miljoonaa henkeä vaatinut pandemia saataisiin loppumaan vuonna 2022.
 WHO:n mukaan tavoitteen toteutumista tukevat muun muassa kehitteillä olevat rokotteet, uudet hoitomuodot ja muut innovaatiot.
 – Toivomme, että tästä taudista tulee suhteellisen mieto sairaus, joka voidaan helposti estää ja hoitaa, sanoi WHO:n huippuasiantuntija  Mike Ryan .
 Tedros painotti, että Kiinan pitää jakaa pandemian aiheuttaneen Sars-Cov-2 -viruksen alkuperään liittyvää dataa ja tietoa, jotta pandemiaa voidaan torjua paremmin.
 Hän sanoi, että viruksen alkuperä pitää selvittää, jotta maailma voi oppia tapahtuneesta ja toimia paremmin tulevaisuudessa.
 Lue lisää:
 WHO: Koronapandemiasta päästävä eroon ensi vuoden loppuun mennessä
 ”Omikronpaniikkiin ei ole aihetta” – HUSin Asko Järvisen mielestä yhteiskunnalla syytä huoleen hoidon turvaamisesta kaikille
 Omikrontartuntoja on todennäköisesti useita satoja ympäri Suomea – tämä muunnoksesta tiedetään nyt

"Peruttu tapahtuma on parempi kuin peruttu elämä" –
Maailman terveysjärjestö kehottaa lykkäämään joulun ajan lomasuunnitelmia omikronin takia


Summary: Kaikki vastaajat ovat kiistäneet syyllistyneensä epäiltyihin rikoksiin. Useat suomalaiset sijoittivat rahojaan myöhemmin konkurssiin menneeseen yhtiöön.

Vuonna 2018 konkurssiin asetetun Lapis Rakennus Oy:n kolmea entistä hallituksen jäsentä vastaan on nostettu syytteet epäillystä törkeästä petoksesta.
 Syyttäjä kertoi asiasta tiistaina.
 Kolmelle entiselle hallituksen jäsenelle vaaditaan rangaistusta vuosina 2016–2017 Lapis Rakennus Oy:n velkakirjasitoumusten myynnissä tehdyksi epäillystä törkeästä petoksesta.
 Lisäksi sijoituspalveluyhtiö Privanet Group Oyj:n/Privanet Capital Markets Oy.n neljälle hallituksen jäsenelle vaaditaan rangaistusta avunannosta törkeään petokseen vuosina 2016–2017.
 Asiassa on 70 asianomistajaa.
 Sata sijoittajaa laittoi miljoonia
 Finanssivalvonta määräsi viime vuonna  sijoituspalveluyritys Privanet Capital Marketsille 450 000 euron seuraamusmaksun ja antoi julkisen varoituksen asiaan liittyen. Finanssivalvonnan mukaan Privanet antoi useita totuudenvastaisia ja harhaanjohtavia tietoja markkinoidessaan ja myydessään Lapis-yhtiöiden osakkeita ja velkasitoumuksia. Tiedot koskivat muun muassa Lapis-yhtiöiden taloudellista asemaa ja keskeisiä riskejä.
 Silloin Finanssivalvonta sanoi, että yhtiö myi Lapis Rakennus Holdingin osakkeita noin sadalle sijoittajalle noin 3,4 miljoonalla eurolla. Vahinkojen suuruutta ei tiedetä.
 Lapis Rakennus Oy:n kolmelle entiselle hallituksen jäsenelle vaaditaan myös rangaistusta vuosina 2014–2017 tehdyksi epäillystä törkeästä velallisen epärehellisyydestä ja velkojansuosinnasta Lapis Rakennus Oy:n toiminnassa. Lisäksi heille vaaditaan rangaistusta törkeästä velallisen epärehellisyydestä Lapis Rakennus Holding Oy:n toiminnassa. Syytteet on nostettu myös kahdesta törkeästä kirjanpitorikoksesta.
 Kaikki vastaajat ovat kiistäneet syyllistyneensä epäiltyihin rikoksiin.
 Asia käsitellään myöhemmin Pirkanmaan käräjäoikeudessa.
  Lue lisää:
 Privanet Capital Marketsille seuraamusmaksu – syynä virheelliset tiedot Lapis-yhtiöistä

Jopa 70 asianomistajaa: Syyttäjä nosti petossyytteet Lapis-vyyhtiin liittyen


Terveyden ja hyvinvoinnin laitos (THL) suosittaa hallitukselle, että se mahdollisimman pian asetuksella päättäisi koronapassin käytön tilapäisestä keskeyttämisestä erityisesti korkean tartuntariskin tapahtumissa.
 Korkean riskin toimintoja ovat esimerkiksi ravintoloista yäkerhot, baarit ja pubit, sisätiloissa järjestettävät konsertit ja urheilutapahtumat. Myös tanssiravintolat ja suurkuorojen harjoitukset ja tilaisuudet sekä rakennus- ja kausityöläisten tiiviit yhteismajoitukset ovat merkittävän riskin paikkoja.
 THL:n pääjohtaja  Markku Tervahauta  vahvisti laitoksen linjauksen Ylen Radio Suomen Päivän lähetyksessä tiedon julkaisun jälkeen.
 Juttua päivitetään.

THL suosittaa hallitukselle koronapassin käytön keskeyttämistä korkean riskin tapahtumissa


Summary: Suomenkin kaduilla myydään pillereitä, joiden sisältö saattaa olla tappava. Bentsodiatsepiinipilleri voi sisältää jotakuinkin mitä tahansa. Nuoriso puhuu ghettoapteekeista, poliisilla ja tullilla riittää töitä.

Suomessa käydään vilkasta huumeiden katukauppaa, etenkin suurissa kaupungeissa ja radanvarsilla.
 Tämä saattaa tulla yllätyksenä isolle osalle koronataudin uuvuttamaa keskiluokkaa, muttei heille, jotka elämä on iskenyt kovalla kädellä kanveesiin.
 Nuoret puhuvat ghettoapteekeista ja kuolevat pillereihin, joiden sisältö ja alkuperä ovat mysteeri, josta tulli ja poliisi yrittävät ottaa selvää. Usean lähteen mukaan pillerit tehtaillaan Itä-Euroopassa.
 Tietoa tämän vuoden huumekuolemista ei ole helposti saatavissa, koska tilastoilla on tapana täydentyä hitaasti. Myös Terveyden ja hyvinvoinnin laitoksen THL:n tilastot laahaavat jäljessä.
 Tämän vuoden kuolintilasto tullee ensi keväänä
 Viime vuonna alle 25-vuotiaiden huumekuolemissa oli selvä piikki ylöspäin, sanoo THL:n oikeuskemisti  Pirkko Kriikku .
 Kuolinsyyt tulevat tietokantaan vähitellen, toisinaan kuukausia kuoleman jälkeen. Tilastotiedot tämän vuoden huumekuolemista rakentuvat oletettavasti ensi keväänä.
 – Tältä vuodelta ei ole vielä olemassa mitään tilastoja.
 Kriikku sanoo, että THL:n näkemys on se, että huumeiden ja huumelääkkeiden katukaupassa tai huumekuolemissa ei ole erityisen merkittäviä uusia ilmiöitä. Tai ainakaan muutokset eivät vielä näy laitoksella asti.
 THL:lla ei ole havaintoja siitä, että liikkeellä olisi isoja määriä opiaateista vahvinta, ankaraa riippuvuutta aiheuttavaa fentanyyliä, tai muuntofentanyyliä, joka Ruotsissa on ollut vitsaus.
 THLn tiedossa ei liioin ole, että fentanyyli tai sen johdannaiset olisivat syynä kuolemiin Suomessa.
 – Fentanyyli on todella vaarallista, ja sen johdannaisia on melko helppo valmistaa. Ruotsissa tästä tuli epidemia.
 Subutex on tavallisin tappaja
 Eniten huumekuolemia aiheuttaa Kriikun mukaan edelleen buprenorfiini. Se on opioidi, jota käytetään muun muassa heroiinin korvaushoitovalmisteena. Buprenorfiinin tunnetuin kauppanimi on Subutex.
 – Buprenorfiini on hyvä ja tehokas lääke, kunhan sitä käytetään oikein, kemisti korostaa.
 Kriikku kertoo, että alle 25-vuotiaiden huumekuolemat johtuvat usein amfetamiinin kaltaisten aineiden sekoituksesta tai vahvojen kipulääkkeiden sekä erilaisten voimakkaiden bentsodiatsepiinien ja alkoholin yhdistelmästä, jota keskushermosto ei kestä.
 – Bentsodiatsepiinit harvemmin ovat ratkaiseva tekijä tässä paletissa.
 Joka viikko huumeisiin kuolee Suomessa neljä ihmistä  tai enemmänkin, kirjoittivat THL:n asiantuntijat blogissaan tämän vuoden elokuussa.
 Lisää aiheesta:
 Vainajien oikeuskemialliset tutkimukset, THL

Huumeiden katukauppa on ennallaan, suuria määriä fentanyyliä tuskin liikkeellä – THL:n kuolintilastot laahaavat jäljessä


Summary: Pohjois-Pohjanmaan koronakoordinaatioryhmä suosittaa aluehallintovirastoa kieltämään yleisötilaisuudet ja yleiset kokoukset, jolloin tilaisuuksia ei voisi järjestää edes koronapassin avulla.

Oulun yliopistollisessa sairaalassa (OYS) oli eilen maanantaina 31 potilasta hoidossa koronan takia, se on pandemia-ajan korkeimpia lukuja.
 – Olemme joutuneet viime viikkoina supistamaan kiireetöntä toimintaa. Huoli on kaikista muista sairauksista ja vuodepotilaiden hoidosta, kertoo Pohjois-Pohjanmaan sairaanhoitopiirin vs. johtajaylilääkäri  Terhi Nevala .
 Koronatartuntamäärien kasvu on Nevalan mukaan tasaantunut, mutta sairaalahoidon ja terveydenhuollon kuormitus ei ole kääntynyt laskuun vaan on erittäin kovaa tällä hetkellä.
 Maanantaina kokoontunut Pohjois-Pohjanmaan koronanyrkki on sitä mieltä, että epidemiatilanne vaatii nyt uusia rajoituksia. Nyrkki suosittaa aluehallintovirastoa kieltämään yleisötilaisuudet ja yleiset kokoukset, jolloin tilaisuuksia ei voisi järjestää edes koronapassin avulla.
 Myös asiakas- ja harrastustiloja pitäisi koronanyrkin mukaan sulkea tartuntatautilain nojalla Pohjois-Pohjanmaalla.
 – Nyt on sellainen tilanne, että päätöksiä pitää tulla ripeästi ja uskon näin käyvänkin. Omikronia ei ole vielä todettu Pohjois-Pohjanmaalla, mutta on huomioitava, että toteamisessa on viiveettä.
 Pohjois-Pohjanmaan aluehallintovirasto kertoo tekevänsä päätöksiä mahdollisesti jo tänään tiistaina.
 Koronapassi hyllylle?
 Koronanäytteistä ei automaattisesti etsitä omikronia, vaan näytteitä lähetetään satunnaisotannalla tarkempaan analyysiin.
 – Tiedämme epidemian aiemmista vaiheista, että kun jossakin päin Suomea uusia variantteja aletaan toteamaan, niin niitä hyvin todennäköisesti on jo täällä, jos ei juuri nyt, niin ihan lähipäivinä, sanoo Nevala.
 Koronapassia vs. johtajaylilääkäri pitää erinomaisena työkaluna, mutta hänen mielestään sen ottamista hetkeksi pois käytöstä pitää vakavasti harkita, koska epidemia on jo valmiiksi huippulukemissa ja Suomessa leviää herkästi tarttuva omikronvariantti.
 – En haluaisi puhua pysyvästä poiskäytöstä vaan ennemminkin hetkeksi hyllylle laittamisesta, jotta saadaan hidastettua uuden variantin tänne tuloa.
 Pohjois-Pohjanmaalle on todennäköisesti tulossa myös ravintoloiden aukiolo- ja anniskeluaikoja, joita alueellinen koronanyrkki myös suosittelee. Niistä päätökset tekee valtioneuvosto.

Pohjois-Pohjanmaalla sairaalahoito on kuormittunut jo ilman omikroniakin – vs. johtajaylilääkäri: "Päätöksiä pitää tulla ripeästi"


Summary: Uusien avoimien työpaikkojen määrä kasvoi hurjaa vauhtia. Työllisiä oli marraskuussa 62 000 enemmän ja työttömiä 24 000 vähemmän kuin vuosi sitten.

Työllisyysasteen trendi nousi marraskuussa 72,8 prosenttiin, kertoo  Tilastokeskus . Työttömyysasteen trendi putosi puolestaan 6,9 prosenttiin.
 Uusien avoimien työpaikkojen määrä kasvoi marraskuussa peräti 88 prosenttia vuoden takaisesta. Uusia avoimia työpaikkoja oli 93 000, kun vuosi sitten niitä oli 49 000.
 Tilastokeskuksen mukaan työllisiä oli marraskuussa 62 000 enemmän ja työttömiä 24 000 vähemmän kuin vuosi sitten. Työllisiä oli vajaat 2,6 miljoonaa ja työttömiä 164 000. Työllisten määrä kasvoi 2,5 prosenttia, ja työttömien määrä supistui 12,5 prosenttia.
 Työ- ja elinkeinotoimistoissa sekä kuntakokeiluissa oli marraskuun lopussa kaikkiaan 253 000 työtöntä työnhakijaa. Työttömien työnhakijoiden määrä oli 62 000 pienempi kuin viime vuoden marraskuussa.
 Ero Tilastokeskuksen sekä työ- ja elinkeinoministeriön luvuissa selittyy sillä, että Tilastokeskuksen määritelmä työttömistä on tiukempi kuin ministeriön. Tilastokeskuksen luvut perustuvat otantaan, ja ne ovat kansainvälisesti vertailukelpoisia.
 Lue myös:
 Työllisyysaste kohosi lokakuussa 72,7 prosenttiin – ministeriön mukaan työmarkkinat ovat "ennennäkemättömässä tilanteessa"
 Näillä työllisyystoimilla hallitus runnoo sadan miljoonan säästöt kasaan – tässä yrittäjän, omaishoitajan ja opiskelijan terveiset neuvottelupöytään
 Suomen Pankki alentaa arviotaan ensi vuoden talouskasvusta

Työllisyysaste nousi marraskuussa lähes 73 prosenttiin


Summary: Joe Biden julkaisi viestipalvelu Twitterissä videon, jossa hän heittää palloa Commander-pennulle. Jill Bidenin tiedottajan mukaan Bidenien on määrä ottaa kissa tammikuussa.

Yhdysvaltain presidentti  Joe Biden  esitteli maanantaina perheensä uuden jäsenen, koiranpentu Commanderin.
 Commander on puhdasrotuinen saksanpaimenkoira. Biden jakoi kuvan ja videon pennusta virallisella Twitter-tilillään. Videolla Biden muun muassa heittää palloa Commanderille ja taluttaa koiran Valkoiseen taloon.
 Yhdysvaltain ensimmäisen naisen  Jill Bidenin  tiedottajan mukaan 1. syyskuuta syntynyt Commander saapui Valkoiseen taloon maanantaina. Pentu on lahja presidentin veljeltä  James Bidenilta  ja tämän vaimolta  Sara Bidenilta .
 Bideneillä on ollut Valkoisessa talossa aiemmin kaksi muuta saksanpaimenkoiraa, Champ ja Major.
 Champ kuoli kesäkuussa 13-vuotiaana. Major puolestaan on lähetetty asumaan ystäväperheen luokse, koska se puri ainakin kahta ihmistä.
 Jill Bidenin tiedottajan mukaan asiantuntijat suosittelivat, että Majorin on turvallisinta jäädä asumaan rauhallisempaan ympäristöön.
 Bidenit aikovat hankkia myös kissan. Jill Bidenin tiedottajan mukaan kissan on määrä liittyä presidenttiperheeseen tammikuussa.

Valkoinen talo sai uuden asukkaan: Presidentti Biden esitteli Commander-koiranpennun – näykkivä Major-koira jäi rauhallisempaan ympäristöön


Summary: Kaikille Nokian Oulussa työskenteleville 2 600 työntekijälle tulee työtilat Nokian Oulun uudelle pääkampukselle Linnanmaa–Ritaharju-alueelle.

Nokia aloittaa uusien toimitilojen rakentamisen Oulun Linnanmaalle ensi kesänä.
 Uudelle pääkampukselle siirtyy valtaosa Nokian Oulun tuotekehitysosastosta ja sen toimintaa tukeva Nokian Oulun tehdas. Nykyisiin tiloihin Ruskoon jää testaus- ja laboratoriotiloja.
 Nokia investoi isosti Ouluun ja rakentaa uudet tilat 2 300 työntekijälle – kahdeksan hypermarketin kokoinen alue maksaa yli kuusi miljoonaa
 Rakennusurakoitsija valitaan alkuvuodesta ja se toimittaa tilat Nokialle avaimet käteen -periaatteella.
 – Kerromme urakoitsijan valinnasta tammikuun jälkeen, sanoo Nokian globaaleista toimitusketjuista vastaava johtaja  Erja Sankari .
 Hän kertoo, että uuden pääkampuksen englanniksi lanseeratulle Oulu Home of Radio Campus -nimelle ei ole vielä keksitty suomenkielistä vastinetta.
 – Nimi kuvaa meidän rooliamme Oulussa ja Nokiassa vahvana radioteknologian kehittäjäpaikkana, sanoo Sankari.
 Saako pääkampus viereensä uuden testausympäristön?
 Erja Sankari uskoo, että Oulun uudesta pääkampuksesta tulee käyntikortti Nokialle. Uuden pääkampuksen rakentaminen Oulun Linnanmaa–Ritaharjun alueelle liittyy Sankarin mielestä yhtiön haluun pysyä alansa edelläkävijänä jatkossakin.
 Nokian liikeideana on luoda uusia tapoja yhdistää ihmisiä, esineitä ja palveluja verkossa. Nokia työllistää tällä hetkellä Suomessa noin 6 000 ihmistä. Matkapuhelinjätistä verkkoyhtiöksi muuttunut Nokia on  rekrytoinut  Ouluunkin satoja työntekijöitä erityisosaamista vaativiin tehtäviin. Vielä keväällä yhtiöllä oli Oulussa 2 300 työntekijää, nyt kolmesataa enemmän.
 Kampuksen viereen on vireillä erillinen  radiopuisto  (Business Oulu). Business Oulu -vetoisessa hankkeessa on tarkoitus rakentaa langattomaan tutkimukseen liittyviä testauspalveluita. Oulun radioekosysteemin 6G:n kehittäjille tarkoitettu langaton testausympäristö eli radiopuisto olisi Erja Sankarin mukaan Euroopan ensimmäinen.
 Testausympäristö vahvistaisi Sankarin mukaan alan opetusta ja palvelisi yritysten tarpeita alueella. Nokia on omalta osaltaan mukana hankkeessa, vaikka yhtiön ydintekeminen tapahtuukin sen omissa verkoissa.
 Radiopuisto voi vaikuttaa yhden Oulun yliopiston tiedekunnan sijaintiin
 Sankari ei halua ottaa kantaa Oulun yliopiston suunnitelmiin siirtää sähkö- ja tietotekniikan tiedekunta suunnitteilla olevalle Oulun yliopiston Raksilan kampukselle lähemmäksi kaupungin keskustaa.
 Viime viikolla julkaistussa hankesuunnitelmassa todettua tiedekunnan sijaintia koskevaa  varaumaa  hän kuitenkin kommentoi.
 Hankesuunnitelmassa todetaan, että radiopuiston mahdollinen toteutuminen ja tieto- ja sähkötekniikan mahdollinen osuus hankkeessa arvioidaan ja huomioidaan keskustakampuksen hankkeen edetessä.
 – Ei ole huono asia, että yliopisto on varautunut sijoittamaan sähkö- ja tietotekniikan tiedekunnan Linnanmaa–Ritaharjun radiopuiston välittömään läheisyyteen, jos se teknisesti nähdään mielekkääksi, sanoo Sankari.
 Lue myös :  Yhdysvaltalainen sijoitusyhtiö LCN Capitals rahoittaa Nokian uuden kampuksen Oulussa – investoinnin hinnaksi kerrotaan 180 miljoonaa euroa
 Mitä ajatuksia juttu herätti? Voit keskustella aiheesta 21.12. klo 23 saakka.

Nokian 180 miljoonan euron kampuksella ei ole vielä suomenkielistä nimeä – Oulu Home of Radio voi saada naapuriinsa uuden testausympäristön


Summary: Pasi Pohjola muistutti Ylen aamun haastattelussa, että uusien koronatoimien yksi keskeinen toimi on vähentää tehohoidon kuormitusta.

Sosiaali- ja terveysministeriön strategiajohtajan  Pasi Pohjolan  mukaan niin sanotusta koronahätäjarrusta vetäminen on ehkä tarpeellista.
 Pohjola sanoi tiistaina  Ylen aamun  haastattelussa, että kun on seurannut alueiden tähänastisia koronatoimia, hätäjarrusta kiskominen näyttää perustellulta.
 – Hallituksella on tarpeen päättää, missä laajuudessa, minkälaisilla toimilla ja minkälaisella aikataululla hätäjarru otetaan käyttöön, Pohjola totesi.
 Hätäjarru merkitsee siirtymistä takaisin laaja-alaisempien koronatoimenpiteiden valtakunnalliseen ohjaukseen. Uusia rajoituksia voivat olla esimerkiksi eri tiloja koskevat yleisörajoitukset.
 – Toiveena ja tarkoituksena olisi ohjata alueita tekemään tiukempia toimia. Nykyiset toimet eivät näytä hillitsevän epidemiaa riittävästi tässä tilanteessa, Pohjola sanoi.
 Kokonaissulkutilaan, jossa esimerkiksi ravintoloita jouduttaisiin sulkemaan kokonaan, ei olla Pohjolan mukaan kuitenkaan menossa.
 Pohjola muistutti, että uusien koronatoimien yksi keskeinen toimi on vähentää tehohoidon kuormitusta. Tehohoidossa oli maanantaina 63 potilasta, joista kolmannes oli koronapotilaita.
 – Tehohoidon määrän ei pitäisi tästä enää hirveästi kasvaa tai tilanne alkaa olla hyvinkin haasteellinen, kun joululomakauteen ollaan menossa.
 Hallitus neuvottelee tänään tiistaina iltapäivällä koronatilanteesta ja uusien rajoitustoimista. Huolta on viime aikoina lisännyt etenkin nopeasti leviävä omikronmuunnos.
 Katso koko keskustelu Ylen aamussa:

 Lue myös:
 ”Omikronpaniikkiin ei ole aihetta” – HUSin Asko Järvisen mielestä yhteiskunnalla syytä huoleen hoidon turvaamisesta kaikille
 Omikrontartuntoja on todennäköisesti useita satoja ympäri Suomea – tämä muunnoksesta tiedetään nyt

STM:n Pohjola: Hätäjarrusta vetäminen on nyt ehkä tarpeellista – kokonaissulkutilaa ei kuitenkaan ole tulossa